text:
“Hambetani Mi Khongotelana [Kumbe Ku Khutazana] Siku Rin’wana Ni Rin’wana”
“Loko mi ri ni rito ro karhi ro khutaza vanhu, ri vuleni.”—MINT. 13:15.
TINSIMU: 121, 45
1, 2. Kombisa leswaku ha yini ku khutaza van’wana swi ri swa nkoka.
CRISTINA la nga ni malembe ya 18 [1] u ri: “Vatswari va mina a va ndzi bumabumeli, kambe va tshamela ku ndzi xopaxopa. Naswona marito ya vona ma tlhava swinene. Va vula leswaku a ndzi kuli, a ndzi nge pfuki ndzi dyondze nchumu naswona ndzi nyuhele ngopfu. Hikwalaho ndzi tshamela ku rila naswona a ndzi swi rhandzi ku vulavula na vona. Ndzi titwa ndzi ri xikangalafula.” Vutomi a byi tsakisi loko hi nga bumabumeriwi!
2 Ku hambana ni sweswo, ku bumabumela van’wana i swa nkoka. Rubén u ri: “Ndzi ni malembe yo tala ndzi ri karhi ndzi lwisana ni ku titwa ndzi ri xikangalafula. Kambe siku rin’wana loko hi ri eku chumayeleni ni nkulu un’wana, u xiye leswaku ndzi ni gome. U rhiye ndleve loko ndzi tiphofula. Kutani u ndzi tsundzuxe swilo leswinene leswi ndzi swi endleke. U tlhele a ndzi tsundzuxa marito ya Yesu ya leswaku un’wana ni un’wana wa hina i wa nkoka ku tlula swindzingiri swo tala. Ndzi tshamela ku tsundzuka marito lawa naswona ni sweswi ma ha ndzi khumba mbilu. Marito ya nkulu loyi ma ndzi khutazile swinene.”—Mat. 10:31.
3. (a) Muapostola Pawulo u vule yini hi ku khutazana? (b) Hi swihi swivutiso leswi hi nga ta swi kambisisa eka xihloko lexi?
3 A swi hlamarisi leswi Bibele yi kandziyisaka nkoka wo va hi tshamela ku khutazana. Muapostola Pawulo u tsalele Vakreste va Vaheveru a ku: “Tivoneleni, vamakwerhu, hi ku chava leswaku ku nga tshuka ku va ni un’wana wa n’wina la vaka ni mbilu yo homboloka leyi pfumalaka ripfumelo, hi ku suka eka Xikwembu lexi hanyaka; kambe hambetani mi khongotelana siku rin’wana ni rin’wana, . . . leswaku un’wana wa n’wina a nga tshuka a nonon’hwisiwa hi matimba ya vuxisi ya xidyoho.” (Hev. 3:12, 13) Loko u tsundzuka ndlela leyi xikhutazo xi ku pfuneke ha yona wa swi xiya leswaku i swa nkoka ku khutaza van’wana. Kutani a hi kambisiseni swivutiso leswi: Ha yini swi ri swa nkoka ku khutazana? Hi nga dyondza yini eka ndlela leyi Yehovha, Yesu na Pawulo va khutazeke van’wana ha yona? Hi nga n’wi khutaza njhani munhu hi ndlela leyi fikelelaka mbilu?
HINKWERHU HA SWI LAVA KU KHUTAZIWA
4. I vamani lava faneleke va khutaziwa naswona ha yini swi nga talanga leswaku vanhu va bumabumela van’wana?
4 Hinkwerhu ha swi lava ku khutaziwa, ngopfungopfu loko ha ha kula. Timothy Evans loyi a nga mudyondzisi u ri: “Leswi swimilana swi lavaka mati, vana na vona va lava ku khutaziwa. N’wana u titwa a ri wa nkoka ni ku rhandziwa loko a khutaziwa.” Kambe leswi hi hanyaka eminkarhini yo tika, vanhu va ni vutianakanyi, a va na rirhandzu naswona a va khutazi van’wana. (2 Tim. 3:1-5) Vatswari van’wana a va va bumabumeli vana va vona hikuva loko va ha kula vatswari va vona a va nga va bumabumeli. Vatirhi vo tala va rila hileswaku a va bumabumeriwi entirhweni.
5. Xikhutazo xi katsa yini?
5 Hakanyingi hi bumabumela munhu loko a endle leswinene. Hi nga tlhela hi khutaza van’wana hi ku va byela leswaku va ni timfanelo letinene kumbe hi ku “[vulavula] hi ku chavelela eka mimoya-xiviri leyi karhatekeke.” (1 Tes. 5:14) Rito ra Xigriki leri hundzuluxeriwe ri va “ku khutaza” hi ku kongoma ri vula “ku vitana munhu leswaku a ta etlhelo ka wena.” Loko hi tirha ni vamakwerhu, hi kuma nkarhi wo va khutaza. (Hlaya Eklesiasta 4:9, 10.) Xana hi tirhisa nkarhi lowunene ku va hi byela van’wana leswaku ha yini hi va rhandza ni ku tlangela leswi va swi endlaka? Loko hi nga si hlamula xivutiso lexi, a hi anakanyisiseni hi xivuriso lexi nge: “Rito leri fikeke hi nkarhi wa kona i rinene ngopfu!”—Swiv. 15:23.
6. Ha yini Diyavulosi a lava ku hi heta matimba? Nyika xikombiso.
6 Sathana Diyavulosi u lava ku hi heta matimba hikuva wa swi tiva leswaku sweswo swi nga tsanisa vuxaka bya hina na Yehovha. Swivuriso 24:10 yi ri: “Xana u tikombise u hele matimba hi siku ra maxangu? Matimba ya wena ma ta va matsongo.” Sathana u tirhise maxangu ni swihehlo leswaku a heta Yobo matimba kambe u tsandzekile. (Yobo 2:3; 22:3; 27:5) Hi nga lwisana na Diyavulosi hi ku khutaza swirho swa ndyangu ni vamakwerhu evandlheni. Sweswo swi ta pfuna leswaku makaya ya hina ni Holo ya Mfumo ku va ndhawu leyi nga ni ntsako ni nsirhelelo.
SWIKOMBISO SWA LE BIBELENI LESWI HI NGA SWI TEKELELAKA
7, 8. (a) Hi swihi swikombiso swa le Bibeleni leswi kombisaka leswaku Yehovha u swi tekela enhlokweni swikhutazo? (b) I yini leswi vatswari va faneleke va swi endla leswaku va tekelela xikombiso xa Yehovha? (Vona xifaniso lexi nga eku sunguleni ka xihloko lexi.)
7 Yehovha. Mupisalema u yimbelele a ku: “Yehovha u le kusuhi ni lava va tshovekeke mbilu; ni lava va pfotlokeke emoyeni wa va ponisa.” (Ps. 34:18) Loko Yeremiya a chava naswona a hele matimba, Yehovha u n’wi tiyisile. (Yer. 1:6-10) Nakambe anakanya ndlela leyi muprofeta Daniyele loyi a dyuharile a khutazekeke ha yona loko Xikwembu xi rhumela ntsumi leswaku yi ta n’wi tiyisa. Ntsumi yoleyo yi n’wi vitane “munhu la navelekaka.” (Dan. 10:8, 11, 18, 19) Xana na wena u nga khutaza vahuweleri, maphayona ni vamakwerhu lava dyuhaleke?
8 Xana Xikwembu xi vone swi nga bohi ku bumabumela ni ku khutaza N’wana wa xona loyi xi n’wi rhandzaka hileswi a tirheke na xona malembe yo tala? Doo! Eka swiendlakalo swimbirhi Yesu u twe Tata wakwe a vulavula a ri etilweni a ku: “Loyi i N’wananga, la rhandzekaka, loyi ndzi n’wi amukeleke.” (Mat. 3:17; 17:5) Xisweswo Xikwembu xi bumabumele Yesu ni ku n’wi tiyisekisa leswaku a a endla kahle. Handle ko kanakana Yesu u khutazekile eka swiendlakalo sweswo swimbirhi loko a twa Xikwembu xi vula marito wolawo—ro sungula hi loko a sungula ntirho wakwe wo chumayela kasi ro hetelela hi loko a wu heta. Yehovha u tlhele a rhumela ntsumi leswaku yi tiyisa Yesu loko a ri ni gome hi vusiku byo hetelela a nga si dlayiwa. (Luka 22:43) Vatswari tekelelani xikombiso xa Yehovha hi ku hambeta mi khutaza vana va n’wina ni ku va bumabumela loko va endla leswinene. Mi fanele mi tlhela mi va seketela swinene nkarhi ni nkarhi loko va langutana ni miringo exikolweni.
9. Hi nga dyondza yini eka ndlela leyi Yesu a tirhisaneke ni vaapostola vakwe ha yona?
9 Yesu. Hi vusiku byo hetelela Yesu a nga si fa, u xiye leswaku vaapostola vakwe a va tikukumuxa. Yesu u va hlambise milenge, hambiswiritano va ye emahlweni va kanetana leswaku i mani lonkulu eka vona naswona Petro a titshemba ku tlula mpimo. (Luka 22:24, 33, 34) Kambe, Yesu u bumabumele vaapostola vakwe vo tshembeka hileswi va tiyiseleke miringo swin’we na yena. U tlhele a va byela leswaku a va ta endla ntirho lowukulu ku tlula yena ni ku va tiyisekisa leswaku Xikwembu xa va rhandza. (Luka 22:28; Yoh. 14:12; 16:27) Hi nga tivutisa leswi, ‘Xana ndzi nga tekelela Yesu hi ku bumabumela vana va mina ni vanhu van’wana hi leswi va endleke kahle ku ri ni ku va xopaxopa?’
10, 11. Muapostola Pawulo u swi kombise njhani leswaku a a swi teka swi ri swa nkoka ku khutaza van’wana?
10 Muapostola Pawulo. Eka mapapila yakwe, Pawulo u vulavule kahle swinene hi Vakrestekulobye. U fambe ni van’wana va vona malembe yo tala eka maendzo yakwe naswona a swi kanakanisi leswaku a swi tiva swihoxo swa vona kambe u vulavule kahle hi vona. Hi xikombiso, Pawulo u vule leswaku Timotiya i “n’wana [wakwe] loyi a rhandzekaka ni loyi a tshembekaka eHosini,” loyi a a khathala hi Vakreste van’wana. (1 Kor. 4:17; Filp. 2:19, 20) Pawulo u vulavule kahle hi Tito loko a byela vandlha ra le Korinto a ku, “u hlanganyela na mina naswona i mutirhi-kulorhi leswaku mi vuyeriwa.” (2 Kor. 8:22, 23) Timotiya na Tito va khutazekile loko va twa leswaku Pawulo wa va tsundzuka!
11 Pawulo na Barnaba va veke vutomi bya vona ekhombyeni hi ku tlhelela etindhawini leti va hlaseriweke eka tona. Hi xikombiso, hambileswi va nga kanetiwa eListra, va tlhelerile leswaku va ya khutaza vadyondzisiwa lavantshwa leswaku va tiyisela. (Mint. 14:19-22) Loko Pawulo a ri e-Efesa u hlaseriwe hi ntshungu lowu hlundzukeke. Mintirho 20:1, 2 yi ri: “Kuteloko hasahasa yi hungutekile, Pawulo a vitana vadyondzisiwa, loko a va khutazile ni ku va lela, a huma a ya eMakedoniya. Endzhaku ko tsemakanya swiphemu sweswo ni ku khutaza lava a va ri kwalaho hi marito yo tala, u fike eGrikiya.” A swi kanakanisi leswaku ku khutaza van’wana a swi ri swa nkoka eka Pawulo.
KHUTAZA VAN’WANA
12. Minhlangano yi hi pfuna njhani leswaku hi khutazana?
12 Xivangelo xin’wana xa leswaku ha yini Tata wa hina wa le tilweni a lava leswaku hi ya eminhlanganweni nkarhi ni nkarhi hi leswaku hi ta khutazana. (Hlaya Vaheveru 10:24, 25.) Ku fana ni valandzeri va Yesu va le nkarhini wa khale, hi hlangana swin’we leswaku hi dyondza ni ku khutazana. (1 Kor. 14:31) Cristina loyi ku vulavuriweke ha yena eku sunguleni, u ri: “Leswi ndzi swi rhandzaka hi minhlangano hi leswi ndzi kombisiwaka rirhandzu ni ku khutaziwa. Minkarhi yin’wana ndzi ta ndzi tshikilelekile eHolweni ya Mfumo. Kambe vamakwerhu va xisati va ndzi tshinelela, va ndzi angarha ni ku ndzi byela leswaku ndzi sasekile. Va ndzi byela leswaku va ndzi rhandza naswona va tsaka loko va vona nhluvuko lowu ndzi wu endlaka. Xikhutazo xa vona xi ndzi endla ndzi tsaka!” Mawaku ndlela leyi swi phyuphyisaka ha yona loko hinkwerhu hi “khutazana”!—Rhom. 1:11, 12.
13. Ha yini malandza ya Xikwembu lama nga ni ntokoto ma lava ku khutaziwa?
13 Hambi ku ri malandza ya Xikwembu lama nga ni ntokoto ma swi lava ku khutaziwa. Anakanya hi Yoxuwa loyi a tirheleke Xikwembu hi ku tshembeka malembe yo tala. Kambe Yehovha u byele Muxe leswaku a n’wi khutaza. Yehovha u te: “Kutani lerisa Yoxuwa, u n’wi khutaza naswona u n’wi tiyisa, hikuva hi yena la nga ta pela emahlweni ka vanhu lava, hi yena la nga ta va endla leswaku va dya ndzhaka ya tiko leri u nga ta ri vona.” (Det. 3:27, 28) Ku nga ri khale Yoxuwa a ta va ni vutihlamuleri lebyikulu byo rhangela Vaisrayele leswaku va teka Tiko leri Tshembisiweke. A ta langutana ni ku hela matimba swin’we ni ku pfa a hluriwa. (Yox. 7:1-9) A swi hlamarisi leswi Yoxuwa a a lava ku khutaziwa ni ku tiyisiwa! Kutani hinkwerhu ka hina a hi khutazeni vakulu ni valanguteri va miganga lava tirhaka hi matimba leswaku va khathalela ntlhambi wa Xikwembu. (Hlaya 1 Vatesalonika 5:12, 13.) Mulanguteri un’wana wa muganga u te: “Minkarhi yin’wana vamakwerhu va hi tsalela mapapila yo hi khensa ni ku vula ndlela leyi va tiphineke ha yona loko va ri na hina. Ha ma hlayisa mapapila lawa kutani loko hi hele matimba ha ma hlaya. Ma hi khutaza swinene.”
14. I yini lexi kombisaka leswaku ku bumabumela ni ku khutaza swa pfuna loko ku nyikeriwa ndzayo?
14 Vakulu ni vatswari va vona swi pfuna loko va rhanga hi ku bumabumela ni ku nyikela xikhutazo va nga si nyika ndzayo ya le Bibeleni. Loko Pawulo a bumabumela Vakorinto hi leswi va tirhiseke ndzayo yakwe, sweswo swi fanele swi va khutazile leswaku va ya emahlweni va endla leswinene. (2 Kor. 7:8-11) Andreas loyi a nga ni vana vambirhi u ri: “Ku khutaza vana swi va pfuna leswaku va va ni vuxaka lebyinene ni Xikwembu ni ku va va tshama va tsakile. Loko u bumabumela vana va wena swi endla leswaku swi va olovela ku amukela ndzayo. Hambileswi vana va hina va swi tivaka leswaku hi swihi swilo leswinene, ku tshamela ku va khutaza swi endla leswaku va tsakela ku endla leswinene minkarhi hinkwayo.”
NDLELA YO NYIKELA XIKHUTAZO LEXI FIKELELAKA MBILU
15. I yini leswi hi nga swi endlaka leswaku hi khutaza van’wana?
15 Kombisa vamakwerhu leswaku wa ma vona matshalatshala ya vona yo endla leswinene ku katsa ni timfanelo ta vona. (2 Tikr. 16:9; Yobo 1:8) Yehovha na Yesu va swi vona leswi hi swi endlaka leswaku hi seketela Mfumo hambiloko hi nga koti ku endla swo tala hikwalaho ka swiyimo. (Hlaya Luka 21:1-4; 2 Vakorinto 8:12.) Hi xikombiso, vamakwerhu van’wana lava dyuhaleke va tikarhatela ku va kona eminhlanganweni ni ku hlamula swin’we ni ku ya ensin’wini nkarhi ni nkarhi. Xana a hi fanelanga hi va bumabumela ni ku va khutaza?
16. Ha yini hi nga fanelanga hi tshika ku khutaza van’wana?
16 Lava nkarhi lowunene wo khutaza van’wana. Loko hi vona van’wana va endla leswinene hi fanele hi va bumabumela. Xiya leswi endlekeke loko Pawulo na Barnaba va ri e-Antiyoka le Pisidiya. Mulanguteri wa sinagoga u va byele leswi: “Vavanuna, vamakwerhu, loko mi ri ni rito ro karhi ro khutaza vanhu, ri vuleni.” Pawulo u va khutazile. (Mint. 13:13-16, 42-44) Loko hi ri ni marito lama khutazaka hi fanele hi ma vula. Hi ta swi xiya leswaku loko hi tshamela ku khutaza van’wana na vona va ta hi khutaza.—Luka 6:38.
17. I yini lexi endlaka leswaku xikhutazo lexi hi xi nyikelaka xi fikelela mbilu?
17 Kombisa rirhandzu ni ku ba nhloko ya mhaka loko u khutaza van’wana. Marito man’wana ni man’wana yo khutaza ni yo bumabumela ma nga pfuna, kambe loko Yesu a vulavula ni Vakreste va le Tiyatira u be nhloko ya mhaka. (Hlaya Nhlavutelo 2:18, 19.) Hi xikombiso, vatswari va nga byela vana va vona leswaku va ma xiya matshalatshala lawa va ma endlaka leswaku va tiyisa vuxaka bya vona ni Xikwembu. Hi nga ha byela mutswari la nga yexe lexi hi tsakisaka hi ndlela leyi a kurisaka vana vakwe ha yona ku nga khathariseki swiphiqo leswi a hlanganaka na swona. Ku va bumabumela ni ku va khutaza swi ta va pfuna swinene!
18, 19. Hi nga va tiyisa njhani lava lavaka ku khutaziwa?
18 Yehovha a nge hi byeli hi ku kongoma leswi hi faneleke hi swi vula leswaku hi khutaza munhu wo karhi hilaha a byeleke Muxe leswaku a khutaza ni ku tiyisa Yoxuwa. Kambe, Xikwembu xa tsaka loko hi khutaza vamakwerhu ni van’wana. (Swiv. 19:17; Hev. 12:12) Hi xikombiso, hi nga byela makwerhu la nyikeleke nkulumo ndlela leyi yi hi khutazeke ha yona kumbe ndlela leyi yi hi pfuneke ha yona leswaku hi twisisa tsalwa ro karhi. Makwerhu un’wana wa xisati u tsalele xivulavuri lexi endzeke a ku: “Hambileswi hi buleke swa xinkarhana, u twisise ndlela leyi ndzi tikeriwaka ha yona naswona u ndzi chavelerile ni ku ndzi tiyisa. Ndzi lava u swi tiva leswaku loko u nyikela nkulumo ni loko u vulavula na mina ndzi swi xiyile leswaku marito lawa a ma huma eka Yehovha.”
19 Hi ta kuma tindlela to tala to khutaza van’wana loko hi tiyimisele ku tirhisa ndzayo ya Pawulo leyi nge: “Hambetani mi chavelelana, mi akana, hilaha entiyisweni mi endlaka hakona.” (1 Tes. 5:11) A swi kanakanisi leswaku hinkwerhu ka hina hi ta tsakisa Yehovha loko hi ‘hambeta hi khongotelana kumbe ku khutazana siku rin’wana ni rin’wana.’
^ [1] (ndzimana 1) Mavito man’wana ma cinciwile.


c: text/html

text:
SEPTEMBER 8, 2014
UNITED STATES
Lillian Gobitas Klose, Xichudeni Xa Nkoka Swinene Eka Nandzu Lowu Nga Rivalekiki Wa Le Hubyeni Leyi Tlakukeke Hi 1940, U File A Ri Ni Malembe Ya 90
ENEW YORK—Lillian Gobitas Klose, loyi xiboho xakwe xa ku nga losi mujeko xi endleke leswaku a va wa nkoka swinene eka nandzu wa le Hubyeni leyi Tlakukeke eUnited States, u file emutini wakwe eFayetteville, le Georgia hi August 22, 2014. A a ri ni malembe ya 90.
Lillian Gobitas ni ndzisana yakwe William, lava nga Timbhoni ta Yehovha, va titekele xiboho xo tshika ku losa mujeko endzhaku ko yingisela nongonoko lowu haxiweke eka xiya-ni-moya etikweni hinkwaro hi October 6, 1935, lowu vulavuleke hi milawu ya Bibele leyi lwisanaka ni swifaniso. Endzhaku ka mavhiki ma nga ri mangani, va hlongoriwile exikolweni hikwalaho ka xiboho xa vona. Tata wa vona Walter, u mangalele xikolo leswaku a sirhelela malunghelo ya vana vakwe naswona u hlule nandzu wolowo etihubyeni letitsongo. Huvo ya xikolo yi rhumele xivilelo eHubyeni leyi Tlakukeke naswona hi June 3, 1940, nandzu wa Minersville School District v. Gobitis (xivongo xi tsariwe hi ndlela leyi hoxeke emaphepheni ya huvo), wu dye vaka Gobitas. Endzhaku ka malembe manharhu, hi June 14, 1943, ku nga Siku ra Mujeko, Huvo leyi Tlakukeke yi cince xiboho lexi yi xi tekeke eka nandzu wa 1940 wa vaka Gobitis, eka xiboho xa yona xa nandzu wa West Virginia State Board of Education v. Barnette, xisweswo yi pfumelela vana lava nga Timbhoni leswaku va tlhelela exikolweni. A ku ri ro sungula ematin’wini ya United States ku va Huvo leyi Tlakukeke yi cinca xiboho xa yona ku nga si hundza nkarhi wo leha.
Lillian Gobitas u velekiwe eMinersville, le Pennsylvania, hi Walter na Ruth Gobitas hi November 2, 1923. U khuvuriwe tanihi Mbhoni ya Yehovha hi March 14, 1935. Loko a ri ni malembe ya 20, Manana Gobitas u ve mudyondzisi wa nkarhi hinkwawo wa Bibele (ku nga phayona ra nkarhi hinkwawo hilaha Timbhoni ti vulaka hakona) naswona endzhaku ka nkarhi u tirhe entsindza wa Timbhoni ta Yehovha eBrooklyn, le New York, ku sukela hi February 1946 ku ya fika hi April 1953.
Loko Manana Gobitas a ye enhlengeletanweni eYuropa hi 1951, u hlangane na Erwin Klose erhavini ra Timbhoni eJarimani. Va hambete va va vanghana loko Nkulukumba Klose a ya eXikolweni xa Bibele xa Giliyadi xa Watchtower, ku nga xikolo xa vurhumiwa xa Timbhoni, lexi nga eSouth Lansing, le New York. U thwasile hi 1952 naswona u amukele xiavelo xo ya eVienna, le Austria. Manana Gobitas na yena u thwasile exikolweni xa vurhumiwa xa Timbhoni hi February 1954.
Hi March 24, 1954, yena na Nkulukumba Klose va tekanile eVienna naswona va hambete va va vurhumiwa eAustria. Va tlhelele eUnited States loko lembe rero ri hela hikwalaho ka ku hohloka ka rihanyo ra Nkulukumba Klose, loyi a ha ri ni swivavi emirini hikwalaho ko xanisiwa ekampeni ya nxaniso ya Manazi hileswi a a ri Mbhoni ya Yehovha. Endzhaku ka nkarhi va ve ni vana vambirhi, Stephen Paul na Judith Deborah. Hi 1967, ndyangu waka Klose wu rhurhele eRiverdale, le Georgia laha ndyangu hinkwawo wu fikeke wu ndlandlamuxa ntirho wa wona wo dyondzisa vanhu Bibele.
Manana Gobitas Klose u siye n’wana wakwe wa nhwanyana, Judith Klose; vasesi vakwe vambirhi, Jeanne Fry na Grace Reinisch; ni makwavo wakwe Paul Gobitas. Nuna wakwe, vatswari vakwe, buti wakwe William Gobitas, sesi wakwe Joy Yubeta ni n’wana wakwe Stephen Paul Klose va fe ku sungula.
Media Contact(s):
International: J. R. Brown, Office of Public Information, tel. +1 718 560 5000

robotstxt: allowed

filter: keep


text:
Tsakani Hikwalaho Ka Nkhuvo Wa Vukati Bya Xinyimpfana!
“A hi tsakeni hi tsakisisa . . . hikuva nkhuvo wa vukati bya Xinyimpfana wu fikile.”—NHLAV. 19:7.
1, 2. (a) I nkhuvo wa vukati wa mani lowu nga ta endla leswaku ku va ni ntsako etilweni? (b) Hi ta tlhuvutsa swivutiso swihi?
MINKARHI hinkwayo swi teka nkarhi wo leha ku lunghiselela nkhuvo wa vukati. Kambe hi ta vulavula hi nkhuvo wa vukati wo hlawuleka swinene—wa hosi. Wa nga anakanya! Wu ni malembe ya kwalomu ka 2 000 wu ri karhi wu lunghiseleriwa. Ku nga ri khale muteki u ta hlanganisiwa ni mutekiwa wakwe. Endlwini ya Hosi ku ta twala vuyimbeleri lebyi tsakisaka naswona mintshungu ya le tilweni yi ta yimbelela yi ku: “Dzunisani Yah, hikuva Yehovha Xikwembu xa hina, xa Matimba Hinkwawo, se i hosi. A hi tsakeni hi tsakisisa, hi n’wi vangamisa, hikuva nkhuvo wa vukati bya Xinyimpfana wu fikile naswona nsati wa xona u tilunghisile.”—Nhlav. 19:6, 7.
2 “Xinyimpfana” lexi nkhuvo wa xona wa vukati wu nga ta endla leswaku ku va ni ntsako etilweni i Yesu Kreste. (Yoh. 1:29) Xana u ambale njhani? U tekana na mani? Mutekiwa wakwe u tilunghiselele njhani nkhuvo lowu wa vukati? Nkhuvo lowu wa vukati wu ta endleka rini? Nkhuvo lowu wa vukati wu ta endla leswaku ku va ni ntsako etilweni, kambe xana lava nga ni ntshembo wo hanya hilaha ku nga heriki laha misaveni na vona va ta tsaka hikwalaho ka nkhuvo wolowo? Hi swi langutele hi mahlo-ngati ku kuma tinhlamulo ta swivutiso swoleswo, hikwalaho a hi yeni emahlweni hi tlhuvutsa Pisalema 45.
‘TINGUVU TAKWE TI CHERIWE SWINUN’HWERISO’
3, 4. (a) Ku vuriwa yini malunghana ni tinguvu ta nkhuvo wa vukati ta Muteki, naswona i yini lexi endlaka yi tsaka swinene? (b) I vamani “vana va tihosi” ni “nsati wa hosi” lava tsakaka swin’we ni Muteki?
3 Hlaya Pisalema 45:8, 9. Muteki, ku nga Yesu Kreste u ambale tinguvu takwe to vangama ta vuhosi ta nkhuvo wa vukati. Swa fanela leswi tinguvu takwe ti nun’hwelaka kahle ku fana ni “swinun’hweriso swo hlawuleka,” swo tanihi mira ni khasiya, ku nga swin’wana swa swilo leswi a swi tirhisiwa loko ku endliwa mafurha yo kwetsima ya ku tota lawa a ma tirhisiwa eIsrayele.—Eks. 30:23-25.
4 Vuyimbeleri bya le tilweni lebyi twalaka endlwini ya hosi byi endla Muteki a tsaka swinene loko nkhuvo wa yena wa vukati wu tshinela. Ni “nsati wa hosi” u tsakile, loyi a nga xiphemu xa le tilweni xa nhlengeletano ya Xikwembu lexi katsaka “vana va tihosi,” ku nga tintsumi to kwetsima. Swi tsakisa swinene ku twa marito ya le tilweni ma ku: “A hi tsakeni hi tsakisisa . . . hikuva nkhuvo wa vukati bya Xinyimpfana wu fikile.”
MUTEKIWA U LUNGHEKELE NKHUVO WA VUKATI
5. I mani “nsati wa Xinyimpfana”?
5 Hlaya Pisalema 45:10, 11. Muteki se ha n’wi tiva, kambe i mani mutekiwa? I swirho swa vandlha leri rhangeriwaka hi Yesu Kreste. (Hlaya Vaefesa 5:23, 24.) Swi ta fuma na Kreste eMfun’weni wa yena wa Mesiya. (Luka 12:32) Vakreste lava lava totiweke hi moya lava 144 000 va “[hambeta] va landzela Xinyimpfana ku nga khathariseki leswaku xi ya kwihi.” (Nhlav. 14:1-4) Va va “nsati wa Xinyimpfana,” naswona va ta tshama na xona ekaya ra xona ra le tilweni.—Nhlav. 21:9; Yoh. 14:2, 3.
6. Ha yini vatotiwa va vitaniwa “nhwanyana wa hosi” naswona ha yini va byeriwa leswaku va ‘rivala vanhu va ka vona’?
6 Mutekiwa loyi u vitaniwa “Wena nhwanyana” a tlhela a vitaniwa “nhwanyana wa hosi.” (Ps. 45:13) I mani “hosi” leyi? Vakreste lava totiweke va tekiwa tanihi “vana” va Yehovha. (Rhom. 8:15-17) Tanihi leswi vatotiwa va nga ta va mutekiwa wa le tilweni, va byeriwa leswi: “Rivala vanhu va wena ni yindlu ya tata wa wena [wa nyama].” Va fanele va hlayisa mianakanyo ya vona “yi ri eka swilo swa le henhla, ku nga ri eka swilo swa la misaveni.”—Kol. 3:1-4.
7. (a) Kreste a a n’wi lunghiselela njhani mutekiwa wakwe wa le nkarhini lowu taka? (b) Mutekiwa u n’wi teka njhani Muteki wakwe wa le nkarhini lowu taka?
7 Ku ringana madzana yo tala ya malembe, Kreste a a ri karhi a lunghiselela mutekiwa wakwe wa le nkarhini lowu taka leswaku a lunghekela nkhuvo wa vukati wa le tilweni. Muapostola Pawulo u vule leswaku Kreste “[u rhandze] vandlha . . . kutani a tinyiketa hikwalaho ka rona, leswaku a ri kwetsimisa, a ri basisa hi ku ri hlantswa hi mati a tirhisa rito, leswaku a ta tisa vandlha emahlweni ka yena n’wini ri ri leri vangamaka, ri nga ri na xivati kumbe ku khwanyana kumbe xin’wana xa swilo swo tano, kambe leswaku ri kwetsima naswona ri nga vi na xisolo.” (Efe. 5:25-27) Pawulo u byele Vakreste lava totiweke va le Korinto wa khale a ku: “Ndzi ni mavondzo eka n’wina hi mavondzo ya vukwembu, hikuva mina hi xiviri ndzi mi vutele eka nuna un’we leswaku ndzi ta mi nyiketa mi ri nhwana la tengeke eka Kreste.” (2 Kor. 11:2) Hosi Yesu Kreste loyi a nga Muteki u tlangela “ku saseka” ka moya ka mutekiwa wakwe wa le nkarhini lowu taka. Kutani mutekiwa u n’wi teka tanihi “hosi” ya yena naswona u “nkhinsama eka [yena]” tanihi nuna wakwe wa le nkarhini lowu taka.
MUTEKIWA A “TISIWA EKA HOSI”
8. Ha yini swi fanela leswi mutekiwa a hlamuseriwaka tanihi loyi a ‘vangamaka swinene’?
8 Hlaya Pisalema 45:13, 14a. Mutekiwa u tisiwa a “vangama swinene” enkhubyeni wa vukati wa hosi. Eka Nhlavutelo 21:2, mutekiwa u fanisiwa ni muti, ku nga Yerusalema Lowuntshwa, naswona u “tisasekisele nuna wa yena.” Muti lowu wa le tilweni wu ni “ku vangama ka Xikwembu” naswona wa vangama, “ku fana ni ribye ra risima ngopfu, kukotisa ribye ra yaspere leri hatimaka ku fana ni kristala yo tenga.” (Nhlav. 21:10, 11) Ku vangama ka muti wa Yerusalema Lowuntshwa ku hlamuseriwe hi ndlela yo saseka ebukwini ya Nhlavutelo. (Nhlav. 21:18-21) A swi hlamarisi leswi mupisalema a hlamuselaka mutekiwa tanihi loyi a ‘vangamaka swinene’! Phela, nkhuvo wa vukati wa hosi wu endleka etilweni.
9. I mani “hosi” leyi mutekiwa a tisiwaka eka yona, naswona u ambale njhani?
9 Mutekiwa u tisiwa eka Muteki—Hosi leyi nga Mesiya. A a ri karhi a n’wi lunghiselela, ‘a n’wi basisa hi ku n’wi hlantswa hi mati a tirhisa rito.’ Wa ‘kwetsima naswona a nga na xisolo.’ (Efe. 5:26, 27) Mutekiwa wakwe na yena u fanele a ambala a fanelekela xiendlakalo lexi. Ndlela leyi a nga ambala ha yona ya xi fanelekela xiendlakalo lexi. “Swiambalo swakwe swi khavisiwe hi nsuku,” naswona “u ta tisiwa eka hosi hi nguvu leyi lukiweke.” Eka nkhuvo wa vukati bya Xinyimpfana, “u pfumeleriwe ku ambala nguvu ya ntsembyana wa risima, yo vangama, leyi baseke, hikuva nguvu ya ntsembyana wa risima yi yimela swiendlo swo lulama swa vakwetsimi.”—Nhlav. 19:8.
‘NKHUVO WA VUKATI WU FIKILE’
10. Nkhuvo wa vukati bya Xinyimpfana wu ta endleka rini?
10 Hlaya Nhlavutelo 19:7. Nkhuvo wa vukati bya Xinyimpfana wu ta endleka rini? Hambileswi ‘nsati wa xona a tilunghiseleke’ nkhuvo wa vukati, leswi vuriwaka endzhaku ka sweswo a swi hlamuseli nkhuvo wa vukati. Ku ri na sweswo, swi hlamusela xiyenge xo hetelela xa nhlomulo lowukulu. (Nhlav. 19:11-21) Xana leswi swi vula leswaku nkhuvo wa vukati wu endleka emahlweni ka ku va Hosi leyi nga Muteki yi hetisa ku hlula ka yona? Doo! Swiendlakalo leswi nga ebukwini ya Nhlavutelo a swi hlamuseriwi hi ku landzelelana ka swona. Eka Pisalema ya vu-45, nkhuvo wa hosi wu va kona endzhaku ka loko Hosi, ku nga Yesu Kreste a khame banga rakwe kutani a ‘ya hlula’ valala vakwe.—Ps. 45:3, 4.
11. Kreste u ta ku hetisa njhani ku hlula kakwe?
11 Hikwalaho, hi nga gimeta hileswaku swiendlakalo sweswo swi ta endleka hi ndlela leyi: Xo sungula, ku ta lovisiwa “nghwavava leyikulu,” ku nga Babilona Lonkulu loyi a nga mfumo wa misava wa vukhongeri bya mavunwa. (Nhlav. 17:1, 5, 16, 17; 19:1, 2) Endzhaku ka sweswo, Kreste u ta lovisa mafambiselo yo homboloka ya Sathana eArmagedoni, ku nga “nyimpi ya siku lerikulu ra Xikwembu xa Matimba Hinkwawo.” (Nhlav. 16:14-16; 19:19-21) Eku heteleleni, Hosi leyi nga Nhenha yi ta hetisa ku hlula ka yona hi ku hoxa Sathana ni madimona yakwe ekheleni ro enta, laha va nga ta tsandzeka ku vavisa vanhu, onge hiloko va lo fa.—Nhlav. 20:1-3.
12, 13. (a) Nkhuvo wa vukati bya Xinyimpfana wu ta endleka rini? (b) I vamani lava nga ta tsaka etilweni hikwalaho ka nkhuvo wa vukati bya Xinyimpfana?
12 Loko Vakreste lava totiweke va heta pfhumba ra vona ra laha misaveni hi nkarhi wa vukona bya Kreste, va pfuxeriwa ku ya hanya etilweni. Loko Babilona Lonkulu a ta va a lovisiwile, Yesu u ta hlengeleta masalela ya swirho swa ntlawa wa mutekiwa leswaku ma va na yena. (1 Tes. 4:16, 17) Hikwalaho, swirho hinkwaswo swa “mutekiwa” swi ta va swi ri etilweni emahlweni ka ku va nyimpi ya Armagedoni yi sungula. Endzhaku ka nyimpi yoleyo, nkhuvo wa vukati bya Xinyimpfana wu nga sungula. Nkhuvo wolowo wa vukati wu ta va wu tsakisa swinene. Nhlavutelo 19:9 yi ri: “Va tsaka lava rhambiweke exilalelweni xa nkhuvo wa vukati bya Xinyimpfana.” Swirho swa ntlawa wa mutekiwa swa 144 000 swi ta va swi tsakile hakunene. Hosi leyi nga Muteki na yona yi ta tsaka swinene ku va swin’we ni vanakulobye va yona lava totiweke etilweni, va ‘dya ni ku nwa hi ndlela yo fanekisela etafuleni ra yona eMfun’weni wa yona.’ (Luka 22:18, 28-30) Kambe, nkhuvo wa vukati bya Xinyimpfana a wu nge tsakeriwi hi Muteki ni mutekiwa ntsena.
13 Hilaha hi swi xiyeke hakona eku sunguleni, mintshungu ya le tilweni yi ta yimbelela hi vun’we yi ku: “A hi tsakeni hi tsakisisa, hi . . . vangamisa [Yehovha], hikuva nkhuvo wa vukati bya Xinyimpfana wu fikile naswona nsati wa xona u tilunghisile.” (Nhlav. 19:6, 7) Kambe ku vuriwa yini hi malandza ya Yehovha ya laha misaveni? Xana na wona ma ta hlanganyela enkhubyeni wolowo?
“VA TA TISIWA HI KU TSAKA”
14. Hilaha swi boxiweke hakona eka Pisalema 45, i vamani ‘vanhwana lava nga vanakulobye’ va mutekiwa?
14 Hlaya Pisalema 45:12, 14b, 15. Muprofeta Zakariya u profete leswaku enkarhini wa makumu, vanhu lava humaka ematikweni hinkwawo va ta tsakela ku tirhela Yehovha swin’we ni masalela ya Israyele wa moya. U tsarile: “Emasikwini wolawo vavanuna va khume lava humaka eka tindzimi hinkwato ta matiko va ta khoma, ina, entiyisweni va ta khoma nguvu ya wanuna la nga Muyuda, va ku: ‘Hi ta famba na n’wina, hikuva hi swi twile leswaku Xikwembu xi na n’wina.’” (Zak. 8:23) Eka Pisalema 45:12, “vavanuna va khume” lava vo fanekisela ku vuriwa leswaku i “nhwanyana wa le Tiri” tlhelo “lava fuweke exikarhi ka vanhu.” Va ta eka masalela lama totiweke leswaku va ta ma seketela ivi masalela ma pfuna vavanuna lava va khume ku tirhela Yehovha. Ku sukela hi 1935, vanhu va timiliyoni va pfumelele masalela ku ‘va tisa eku lulameni.’ (Dan. 12:3) Vanakulobye lava vo tshembeka va Vakreste lava totiweke va basise vutomi bya vona, va va vanhwana hi tlhelo ra moya. ‘Vanhwana lava nga vanakulobye’ va mutekiwa va tinyiketele eka Yehovha naswona va tikombise va ri malandza yo tshembeka ya Hosi leyi nga Muteki.
15. ‘Vanhwana lava nga vanakulobye’ va tirhisane njhani ni lava va ntlawa wa mutekiwa lava ha riki laha misaveni?
15 Masalela ya ntlawa wa mutekiwa ma va tlangela swinene ‘vanhwana lava lava nga vanakulobye’ hikwalaho ka mpfuno wa vona wo hisekela ku chumayela “mahungu lamanene lawa ya mfumo” emisaveni hinkwayo leyi akiweke. (Mat. 24:14) A hi “moya [ntsena] ni mutekiwa va [hambetaka] va ku: ‘Tana!’” kambe ni lava swi twaka va ri: “Tana!” (Nhlav. 22:17) “Tinyimpfu tin’wana” ti twe swirho swa ntlawa lowu totiweke wa mutekiwa swi ku “Tana!” kutani na tona ti joyine mutekiwa eku vuleni leswaku “Tana!” eka vaaki va laha misaveni.—Yoh. 10:16.
16. Hi rihi lunghelo leri Yehovha a ri nyikeke tinyimpfu tin’wana?
16 Masalela ya vatotiwa ma rhandza vanakulobye va wona naswona ma tsaka leswi Yehovha, Tata wa Muteki a nyikeke tinyimpfu leti tin’wana leti nga laha misaveni lunghelo ro va joyina eku tsakeleni ka nkhuvo wa le tilweni wa vukati bya Xinyimpfana. Ku profetiwile leswaku ‘vanhwana lava lava nga vanakulobye’ “va ta tisiwa hi ku tsaka ni ku khana.” Lava tinyimpfu tin’wana, lava nga ni ntshembo wo hanya hilaha ku nga heriki laha misaveni, va ta hlanganyela eka ntsako lowu nga ta va wu ri evuakweni hinkwabyo loko nkhuvo wa vukati bya Xinyimpfana wu endleka etilweni. Swi fanerile leswi buku ya Nhlavutelo yi hlamuselaka swirho swa “ntshungu lowukulu” tanihi leswi “[yimeke] emahlweni ka xiluvelo ni le mahlweni ka Xinyimpfana.” Swi endlela Yehovha ntirho wo kwetsima exivaveni xa laha misaveni xa tempele ya yena ya moya.—Nhlav. 7:9, 15.
“EMATSHAN’WENI YA VATATA WA WENA KU TA VA NI VANA VA WENA”
17, 18. Nkhuvo wa vukati bya Xinyimpfana wu ta va vuyerisa njhani lava nga ta va va ri emisaveni leyintshwa, naswona Kreste u ta va tatana eka vamani hi nkarhi wa Mfumo wakwe wa Gidi ra Malembe?
17 Hlaya Pisalema 45:16. ‘Vanhwana lava nga vanakulobye’ va ntlawa wa mutekiwa wa le tilweni wa Kreste va ta va ni xivangelo lexi engetelekeke xo tsaka loko va vona nkhuvo wa vukati wu tisa vuyelo lebyinene emisaveni leyintshwa. Hosi leyi nga Muteki yi ta pfuxa ‘vatata wa yona’ va laha misaveni eku feni ivi vona va va “vana” va yona va laha misaveni. (Yoh. 5:25-29; Hev. 11:35) Yi ta hlawula van’wana va vona yi va veka ku va “tihosana emisaveni hinkwayo.” A swi kanakanisi leswaku Kreste u ta hlawula van’wana exikarhi ka vakulu lava tshembekaka va namuntlha leswaku va rhangela emisaveni leyintshwa.—Esa. 32:1.
18 Hi nkarhi wa Mfumo wakwe wa Gidi ra Malembe, Kreste u ta tlhela a va tatana ni le ka vanhu van’wana. Entiyisweni, vaaki hinkwavo va laha misaveni lava nga ta kuma vutomi lebyi nga heriki va ta byi kuma hikwalaho ka leswi va nga ta va va kombise ripfumelo eka gandzelo ra nkutsulo ra Yesu. (Yoh. 3:16) Hikwalaho u ta va “Tatana La Nga Riki Na Makumu” wa vona.—Esa. 9:6, 7.
TI SUSUMETELEKA KU ‘VULA VITO RA YONA’
19, 20. Swiendlakalo swo tsakisa leswi hlamuseriweke eka Pisalema 45 swi va khumba njhani Vakreste hinkwavo va ntiyiso namuntlha?
19 Hlaya Pisalema 45:1, 17. Swiendlakalo leswi tsariweke eka Pisalema 45 swi khumba Vakreste hinkwavo. Masalela ya vatotiwa lama ha riki laha misaveni ma tsakisiwa hi ku tiva leswaku ku nga ri khale ma ta va swin’we ni vamakwavo va vona swin’we ni Muteki wa vona. Tinyimpfu tin’wana ti susumeteleka ku ya emahlweni ti titsongahata swinene eka Hosi ya tona leyi vangamaka, naswona ti tlangela lunghelo ra ku va vanakulobye va swirho leswi saleke swa mutekiwa wakwe leswi nga laha misaveni. Endzhaku ka nkhuvo wa vona wa vukati, Kreste ni vanakulobye vakwe lava a nga ta fuma na vona eMfun’weni va ta tisela vaaki va laha misaveni mikateko yo tala swinene.—Nhlav. 7:17; 21:1-4.
20 Loko ha ha langutele ku hetiseka ka “mhaka leyinene ngopfu” malunghana ni Hosi leyi nga Mesiya, xana a hi susumeteleki ku ‘vula vito ra yona’? A hi ‘dzuniseni Hosi hilaha ku nga riki na makumu, hi masiku.’


text:
Swivutiso Swa Vahlayi
Muapostola Pawulo u tsale leswaku Yehovha a “nge mi tshiki mi ringiwa hi ndlela leyi tlulaka leswi mi nga swi tiyiselaka.” (1 Kor. 10:13) Xana leswi swi vula leswaku Yehovha u yi vona ka ha ri emahlweni miringo leyi hi nga yi tiyiselaka kutani a hlawula leyi hi faneleke hi langutana na yona?
Loko mhaka leyi a ku ri ntiyiso anakanya ndlela leyi a yi ta khumba vutomi bya hina ha yona. Hi xikombiso, a hi nge n’wana wa makwerhu un’wana u tisungile kutani makwerhu loyi a tivutisa a ku: ‘Xana Yehovha u kambisise ka ha ri emahlweni kutani a vona leswaku mina ni nsati wa mina hi ta ri tiyiselela rifu ra n’wana wa hina? Xana leswi swi endleke hileswi Xikwembu xi voneke leswaku hi ta swi kota ku swi tiyiselela?’ Xana ku ni xivangelo lexi twalaka xo tshemba leswaku Yehovha u kunguhata ka ha ri emahlweni leswi nga ta endleka evuton’wini bya hina?
Ku anakanyisisa hi marito ya Pawulo lama nga eka 1 Vakorinto 10:13, swi endla hi vula leswaku a ku na xivangelo lexi nga eMatsalweni xo tshemba leswaku Yehovha u kambela ka ha ri emahlweni miringo leyi hi nga kotaka ku yi tiyisela kutani a hlawula leyi faneleke yi hi wela. A hi kambisiseni swivangelo swa mune leswi nga endlaka hi vula tano.
Xo sungula, Yehovha u nyike vanhu ntshunxeko wo tihlawulela. U lava leswaku hi tihlawulela ndlela leyi hi lavaka ku hanya ha yona. (Det. 30:19, 20; Yox. 24:15) Loko hi hlawula ndlela leyinene, Yehovha u ta hi kongomisa. (Swiv. 16:9) Kambe loko hi hlawula ndlela yo biha hi ta tshovela leswi hi swi byaleke. (Gal. 6:7) Loko ku ri leswaku Yehovha wa hi hlawulela miringo leyi hi faneleke hi langutana na yona, swi ta vula leswaku a hi na wona ntshunxeko wo tihlawulela.
Xa vumbirhi, Yehovha a nga hi sirheleli eka “nkarhi ni xiendlakalo lexi nga languteriwangiki.” (Ekl. 9:11) Timhangu to chavisa ti nga hi wela hikwalaho ka leswi hi nga ha vaka hi ri endhawini leyi nga fanelangiki hi nkarhi lowu nga fanelangiki. Yesu u vulavule hi mhangu leyi khumbeke vanhu va 18 lava weriweke hi xihondzo kutani va fa naswona u vule leswaku rifu ra vona a ri vangiwanga hi Xikwembu. (Luka 13:1-5) Kutani a swi twali ku vula leswaku Xikwembu xi kunguhata ka ha ri emahlweni leswaku i mani loyi a faneleke a fa kumbe a hanya eka timhangu to tano leti ngo tiendlekela.
Xa vunharhu, un’wana ni un’wana wa hina wa katseka eka swihehlo swa Sathana leswi khumbaka mhaka ya ku tshembeka. Tsundzuka leswaku Sathana u sole vanhu hinkwavo lava tirhelaka Yehovha, a vula leswaku a va nge swi koti ku tshama va tshembekile eka yena loko va langutane ni miringo. (Yobo 1:9-11; 2:4; Nhlav. 12:10) Loko Yehovha a a hi hlawulela miringo leyi faneleke yi hi wela hikwalaho ka leswi a vonaka leswaku a hi nge swi koti ku yi tiyiselela, sweswo a swi ta vula leswaku Sathana a a tiyisile.
Xa vumune, Yehovha u hlawula ku nga tivi swilo hinkwaswo leswi nga ta hi endlekela. Mhaka ya leswaku Xikwembu xi tiva miringo leyi nga ta hi endlekela yi nga ha kombisa leswaku xi fanele xi tiva swilo hinkwaswo hi vumundzuku bya hina. Kambe vonelo ro tano a ri humi eMatsalweni. Xikwembu xi nga swi kota ku tiva vumundzuku bya hina. (Esa. 46:10) Kambe Bibele yi kombisa leswaku xa hlawula leswi xi lavaka ku swi tiva hi leswi nga ta endleka enkarhini lowu taka. (Gen. 18:20, 21; 22:12) Xi endla sweswo hikwalaho ka leswi xi xiximaka ntshunxeko wa hina wo tihlawulela. Xana leswi a hi swona leswi a hi ta swi langutela eka Xikwembu lexi minkarhi hinkwayo xi tirhisaka matimba ya xona hi ndlela leyi faneleke?—Det. 32:4; 2 Kor. 3:17.
Kutani hi fanele hi ma twisisa njhani marito ya Pawulo lama nge: “Xikwembu . . . a xi nge mi tshiki mi ringiwa hi ndlela leyi tlulaka leswi mi nga swi tiyiselaka”? Eka tsalwa leri, Pawulo a a vulavula hi leswi Yehovha a swi endlaka loko hi ri emiringweni ku nga ri loko yi nga si hi wela. Marito ya muapostola Pawulo ma hi tiyisekisa leswaku hambi ho wela hi ndzingo wihi na wihi evuton’wini, Yehovha u ta hi seketela ntsena loko hi tshembela eka yena. (Ps. 55:22) Hi ta kambisisa swivangelo swimbirhi leswi paluxaka xivangelo xa ku va Pawulo a vule marito lawa.
Xo sungula, miringo leyi hi langutanaka na yona yi “[tolovelekile] evanhwini.” Minkarhi yo tala miringo leyi hi langutanaka na yona ya fana ni leyi vanhu van’wana va langutanaka na yona. Hi nga swi kota ku yi tiyiselela miringo yo tano loko hi titshega hi Xikwembu. (1 Pet. 5:8, 9) Loko Pawulo a tsala marito lama nga eka 1 Vakorinto 10:13 a a kombetela eka miringo leyi Vaisrayele va langutaneke na yona loko va ri emananga. (1 Kor. 10:6-11) Vaisrayele a va ta swi kota ku yi tiyiselela miringo yoleyo. Ku ringana minkarhi ya mune, Pawulo u vule leswaku “van’wana va vona” a va yingisanga. Lexi twisaka ku vava, Vaisrayele van’wana va tikhome hi ndlela yo biha hikuva a va nga titsheganga hi Xikwembu.
Xa vumbirhi, “Xikwembu xa tshembeka.” Ndlela leyi Xikwembu xi tirhisaneke ni vanhu va xona ha yona yi kombisa leswaku xi kombisa rirhandzu ra xona ro tshembeka eka “lava va xi rhandzaka ni lava va hlayisaka milawu ya xona.” (Det. 7:9) Mhaka leyi yi kombisa leswaku minkarhi hinkwayo Xikwembu xi hetisisa leswi xi swi tshembisaka. (Yox. 23:14) Loko hi kambisisa ndlela leyi Yehovha a va khomeke ha yona vanhu lava n’wi rhandzaka ni ku n’wi yingisa, hi nga tiyiseka leswaku u ta hetisisa switshembiso leswimbirhi loko hi langutana ni miringo: (1) A nge yi pfumeleli yi hi tikela lerova hi nga swi koti ku yi tiyisela naswona (2) ‘u ta hi nyika ndlela yo huma’ eka yona.
Yehovha u va nyika njhani ndlela yo huma emiringweni lava titshegaka ha yena loko va langutane ni miringo? I ntiyiso leswaku loko a swi lava a nga yi susa miringo yoleyo. Kambe tsundzuka marito ya Pawulo lama nge: “[Yehovha u] ta mi nyika ndlela yo huma, leswaku mi kota ku swi tiyisela.” Kambe minkarhi yo tala u hi nyika “ndlela yo huma” hi ku hi nyika leswi hi swi lavaka leswaku hi kota ku tiyisela. Anakanya hi tindlela tin’wana leti Yehovha a hi nyikaka ndlela yo huma ha tona:
Wa hi “[chavelela] enhlomulweni wa hina hinkwawo.” (2 Kor. 1:3, 4) Yehovha a nga rhurisa mianakanyo ya hina, timbilu ta hina ni ndlela leyi hi titwaka ha yona hi ku tirhisa Rito rakwe, moya lowo kwetsima ni swakudya swa moya leswi hlonga ro tshembeka ri hi phamelaka swona.—Mat. 24:45; Yoh. 14:16; Rhom. 15:4.
A nga hi kongomisa hi ku tirhisa moya lowo kwetsima. (Yoh. 14:26) Loko hi langutana ni miringo, moya lowo kwetsima wu nga hi pfuna ku tsundzuka Matsalwa ni misinya ya milawu leswaku hi endla swiboho leswinene.
A nga tirhisa tintsumi leswaku ti hi pfuna.—Hev. 1:14.
A nga hi pfuna hi ku tirhisa vamakwerhu lava hi marito ni swiendlo swa vona va nga va ka “mpfuno lowu tiyisaka” eka hina.—Kol. 4:11.
Xana marito ya Pawulo lama nga eka 1 Vakorinto 10:13 ma vula yini? Yehovha a nga hi hlawuleli miringo leyi hi faneleke hi langutana na yona. Kambe loko hi weriwa hi miringo, hi nga tiyiseka hi leswi: Loko hi tshemba Yehovha hi ku helela a nge yi pfumeleli miringo leswaku yi hi tikela lerova hi nga swi koti ku yi tiyisela. Minkarhi hinkwayo u ta hi nyika ndlela yo kota ku langutana na yona leswaku hi tiyisela. Marito lawa ma chavelela hakunene!


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Mintirho 25:1-27
25 Hikokwalaho Festo, loko a nghenile+ eka hulumendhe ya xifundzha, endzhaku ka masiku manharhu u tlhandluke a ya eYerusalema ku suka eKhezariya;+2 naswona vaprista lavakulu ni vakulukumba va Vayuda va n’wi nyike rungula+ leri solaka Pawulo. Hiloko va sungula ku n’wi kombela,3 va kombela leswaku a va tsakisa hi ndlela leyi nga ta hoxa wanuna loyi ekhombyeni hi ku n’wi vitana a ta eYerusalema, tanihi leswi a va lava ku n’wi tumbelela+ va n’wi dlaya egondzweni.4 Hambiswiritano, Festo a hlamula leswaku Pawulo a a ta hlayisiwa eKhezariya ni leswaku yena a a ri kusuhi ni ku ya kona.5 A ku: “Hikwalaho lava lawulaka exikarhi ka n’wina a va rhelele na mina kutani va n’wi hehla,+ loko ku ri ni lexi humeke endleleni hi wanuna loyi.”6 Kuteloko a hete masiku lama nga tluliki eka nhungu kumbe khume exikarhi ka vona, a rhelela a ya eKhezariya, kutani hi siku leri tlhandlamaka a tshama exitshan’weni xa vuavanyisi+ a lerisa leswaku ku tisiwa Pawulo.7 Loko a fika, Vayuda lava a va huma eYerusalema va yima va n’wi rhendzela, va n’wi hehla hi swihehlo+ swo tala leswikulu leswi a va nga swi koti ku kombisa vumbhoni bya swona.8 Kambe Pawulo a tihlamulela a ku: “A ndzi endlanga xidyoho+ ehenhla ka Nawu wa Vayuda kumbe ehenhla ka tempele+ kumbe ehenhla ka Khezari.”9 Festo, hi ku navela ku tsakeriwa+ hi Vayuda, a angula Pawulo a ku: “Xana a wu swi naveli ku ya eYerusalema kutani u avanyisiwa kona emahlweni ka mina malunghana ni swilo leswi?”+10 Kambe Pawulo a ku: “Ndzi yime emahlweni ka xitshamo xa Khezari+ xa vuavanyisi, laha ndzi faneleke ku avanyisiwa kona. A ndzi endlanga leswi hoxeke eka Vayuda,+ hilaha na wena u swi kumisisaka kahle hakona.11 Loko, hi hala tlhelo, ndzi ri la hoxisaka+ niloko kunene ndzi endle leswi lulameriwaka hi rifu,+ a ndzi ali ku fa; loko, hi tlhelo lerin’wana, xi nga ri kona ni xin’we xa swilo leswi vanhu lava va ndzi hehlaka ha swona, a ku na munhu loyi a nga ndzi yisaka eka vona ku va tsakisa. Ndzi endla xikombelo eka Khezari!”+12 Kutani Festo, endzhaku ko vulavula ni huvo ya vatsundzuxi, a angula a ku: “U endle xikombelo eka Khezari; u ta ya eka Khezari.”13 Kuteloko ku hundze masikunyana, Agripa lowa hosi na Bernike va fika eKhezariya va ri eriendzweni ra xichavo eka Festo.14 Kutani, loko va tshame masiku yo hlaya kona, Festo a byela hosi timhaka leti khumbaka Pawulo, a ku:“Ku ni wanuna un’wana la siyiweke a ri mukhotsiwa hi Felikisi,15 naswona loko ndzi ri eYerusalema vaprista lavakulu ni vakulukumba va Vayuda va tise rungula+ malunghana na yena, va kombela vuavanyisi bya ku n’wi cukumeta.16 Kambe ndzi va angula hi ku vula leswaku a hi endlelo ra Varhoma ku nyiketa munhu hi xikongomelo xo tsakisa van’wana loko munhu loyi a hehliwaka a nga si hlangana ni vahehli+ vakwe a va langutile na vona va n’wi langutile, kutani a kuma nkarhi wo tihlamulela malunghana ni xirilo xa kona.17 Hikokwalaho loko va hlangane swin’we laha, a ndzi hlwelanga, kambe hi siku leri tlhandlamaka ndzi tshame exitshan’weni xa vuavanyisi kutani ndzi lerisa leswaku wanuna loyi a tisiwa.18 Loko va suka va yima, vahehli a va xi humesanga xihehlo+ xa swilo swo homboloka leswi a ndzi swi ehleketa ha yena.19 Va kanetane na yena ntsena malunghana ni ndlela leyi a va gandzela ha yona xikwembu+ ni malunghana na Yesu loyi a ku vuriwa leswaku a a file kambe Pawulo a a hamba a sindzisa leswaku wa hanya.+20 Kutani hi ku pfilunganyiwa hi ku kanetana malunghana ni timhaka leti, ndzi vutisile loko a swi tsakela ku ya eYerusalema kutani a avanyisiwa kona malunghana ni timhaka+ leti.21 Kambe loko Pawulo a endla xikombelo+ xa leswaku a hlayisiwa kukondza xiboho xi endliwa hi Muchaviseki, ndzi lerise leswaku a hlayisiwa ku fikela loko ndzi n’wi rhumela eka Khezari.”22 Hiloko Agripa a byela Festo a ku: “Na mina ndzi nga swi rhandza ku twa munhu loyi.”+ A ku: “Mundzuku, u ta n’wi twa.”23 Hikokwalaho, hi siku leri tlhandlamaka, Agripa na Bernike va ta hi ku tinyungubyisa+ lokukulu kutani va nghena endhawini ya vayingiseri ni tindhuna ta nyimpi swin’we ni vavanuna lava tlakukeke emutini, kuteloko Festo a nyike xileriso, Pawulo a tisiwa.24 Kutani Festo a ku: “Hosi Agripa na n’wina hinkwenu vavanuna lava nga kona swin’we na hina, ma n’wi vona wanuna loyi, loyi vunyingi hinkwabyo bya Vayuda byi endleke xirilo ha yena eka mina eYerusalema ni laha, byi huwelela leswaku a nga fanelanga ku ya emahlweni a hanya.+25 Kambe ndzi xiye leswaku a nga endlanga nchumu lexi lulameriwaka hi rifu.+ Loko munhu loyi a endla xikombelo+ eka Muchaviseki, ndzi bohe ku n’wi yisa eka yena.26 Kambe malunghana na yena a ndzi na nchumu lexi tiyeke lexi ndzi nga xi tsalelaka Hosi ya mina. Hikokwalaho ndzi n’wi tise emahlweni ka n’wina, ngopfu-ngopfu emahlweni ka wena, Hosi Agripa, leswaku, endzhaku ka loko ku endliwe+ nkonaniso wa vuavanyisi, ndzi kuma xo xi tsala.27 Hikuva swi vonaka swi nga twali eka mina ku rhuma mukhotsiwa kambe ndzi nga kombisi leswi a hehliwaka hi swona.”


text:
XIYENGE 1
Titshege Hi Xikwembu Leswaku U Va Ni Vukati Lebyi Tsakisaka
“Loyi a va tumbuluxeke eku sunguleni u va endle va va waxinuna ni waxisati.”—Matewu 19:4
Yehovha * Xikwembu hi yena musunguri wa vukati. Bibele yi hi byela leswaku u vumbe wansati wo sungula kutani “a n’wi tisa eka wanuna.” Adamu a a tsake swinene lerova a ku: “Eku heteleleni leri i rhambu ra marhambu ya mina ni nyama ya nyama ya mina.” (Genesa 2:22, 23) Yehovha wa ha lava leswaku vanhu lava tekaneke va tsaka.
Loko u nghenela vukati, u nga ha anakanya leswaku swilo hinkwaswo swi ta famba kahle. Kambe ku vula ntiyiso, hambi ku ri vatekani lava rhandzanaka swinene va ta pfa va va ni swiphiqo. (1 Vakorinto 7:28) Eka broxara leyi, u ta kuma milawu leyi kongomisaka ya le Bibeleni leyi loko u yi tirhisa yi nga endlaka leswaku vukati bya wena byi tsakisa ni ndyangu wa wena wu tsaka.—Pisalema 19:8-11.
1 AMUKELA VUTIHLAMULERI LEBYI YEHOVHA A KU NYIKEKE BYONA
LESWI BIBELE YI SWI VULAKA: Wanuna i nhloko ya ndyangu.—Vaefesa 5:23.
Loko u ri wanuna, Yehovha u langutele leswaku u khathalela nsati wa wena hi rirhandzu. (1 Petro 3:7) U n’wi endle leswaku a va muhetisisi wa wena naswona u lava leswaku u n’wi xixima u tlhela u n’wi rhandza. (Genesa 2:18) U fanele u rhandza nsati wa wena swinene lerova u tiyimisela ku rhangisa swilaveko swa yena eka swa wena.—Vaefesa 5:25-29.
Loko u ri wansati, Yehovha u langutele leswaku u xixima nuna wa wena swinene u tlhela u n’wi pfuna ku hetisisa vutihlamuleri bya yena. (1 Vakorinto 11:3; Vaefesa 5:33) Seketela swiboho swa yena naswona u tirhisana na yena hi mbilu ya wena hinkwayo. (Vakolosa 3:18) Loko u endla tano, u ta va u sasekile ematihlweni ya nuna wa wena ni le ka Yehovha.—1 Petro 3:1-6.
LESWI U NGA SWI ENDLAKA:
Vutisa nkataku leswaku u nga endla yini leswaku u va wanuna kumbe wansati lonene. N’wi yingisele hi vukheta kutani u endla leswi u nga swi kotaka leswaku u antswisa
Lehisa mbilu. Swi ta mi tekela nkarhi leswaku havambirhi ka n’wina mi dyondza leswi mi nga swi endlaka leswaku mi tsakisana
2 KHATHALA SWINENE HI NDLELA LEYI NKATAKU A TITWAKA HA YONA
LESWI BIBELE YI SWI VULAKA: U fanele u rhangisa swilaveko swa nkataku. (Vafilipiya 2:3, 4) Teka nkataku a ri wa nkoka, u ri karhi u tsundzuka leswaku Yehovha u lava leswaku malandza ya yena ma “olova eka hinkwavo.” (2 Timotiya 2:24) “U kona la vulavulaka handle ko anakanya ku fana ni ku tlhava ka banga, kambe ririmi ra lavo tlhariha ra horisa.” Hikwalaho hlawula marito ya wena hi vukheta. (Swivuriso 12:18) Moya wa Yehovha wu ta ku pfuna leswaku u vulavula hi musa ni hi rirhandzu.—Vagalatiya 5:22, 23; Vakolosa 4:6.
LESWI U NGA SWI ENDLAKA:
Khongelela mpfuno leswaku u tshama u rhurile ni ku nga endli swiboho u nga si burisana ni nkataku hi timhaka ta nkoka
Anakanyisisa hi leswi u nga ta swi vula ni ndlela leyi u nga ta swi vula ha yona
3 TIRHISANANI
LESWI BIBELE YI SWI VULAKA: Loko u nghenela vukati, mi va “nyama yin’we” ni nkataku. (Matewu 19:5) Kambe ma ha ri vanhu vambirhi naswona mi nga ha va ni mavonelo lama nga faniki. Hikokwalaho mi fanele mi dyondza ku tirhisana ni ku twelana. (Vafilipiya 2:2) Vun’we i bya nkoka loko mi endla swiboho. Bibele yi ri: “Makungu ma simekiwa ma tiya hi xitsundzuxo.” (Swivuriso 20:18) Pfumelelani milawu ya Bibele yi mi kongomisa loko mi endla swiboho swa nkoka swin’we.—Swivuriso 8:32, 33.
LESWI U NGA SWI ENDLAKA:
Byela nkataku ndlela leyi u titwaka ha yona ku nga ri mavonelo ya wena ntsena
Rhanga u vulavula ni nkataku loko u nga si endla swiboho
^ ndzim. 4 Yehovha i vito ra Xikwembu hi laha Bibele yi vulaka hakona.
DYONDZA SWO TALA
Ndlela Yo Hlula Swihinga Leswi Mimpatswa Leya Ha Ku Cataka Yi Langutanaka Na Swona
Xana ma ha ku cata? Bibele yi nga mi pfuna leswaku mi tiyisa vukati bya n’wina.
Vavanuna—Endlani Makaya Ya N’wina Ma Va Ndhawu Leyi Phyuphyisaka
Ndyangu wu nga ha va wu yime kahle hi tlhelo ra timali kambe wu nga ri na ntsako.
Xana Bibele Yi Nga Ndzi Pfuna Ku Va Ni Ndyangu Lowu Tsakeke?
Xitsundzuxo xa vutlhari lexi kumekaka eBibeleni xi pfune timiliyoni ta vavanuna ni vavasati leswaku va va ni kaya leri tsakeke.


text:
1Khu matshigu yayo, Johane mubhapatisi a di romo mu giwulani a hevbudza, khuye: 2"Vbindrugedzani mavbanyelo, kholu Mufumu wa ndzadzini womo vbafuvbi gwanu." 3Khuye oyu a nga mu thula muphrofeti Isaya, gikhati a nga khuye: "Lomo lito li huwelelago mu giwulani, khilo:'Dongiselani ndzila ya Pfhumu,lulamisani sindzilana saye.' " 4Guambala gwa Johane gu diri gwa mawoya nya kameli; libhandri a nga bani a gu hunga mu giwununi gwaye a diri lidowo; guhodza gwaye a diri dzimbera ni wulombe nya likhabi. 5Va di ya iyo gwaye vathu va Jerusalema, va Judheya gwatshavbo ni va tigoni gwatshavbo ga Jordhani, 6gasi guya bhapatiswa khuye tsongoni wa Jordhani, na va gu dawulela sighoho sawe. 7Aholu, na wonide nya gukhuye Vasadhusi nya vangi ni Vafarisi va di guta navo gasi guta bhapatiswa, a di va embela, khuye: "Enu livelego nya dzinyoga! Khu mani a nga mi ruma gu thava likhulo litago? 8Wonegisani mihandro yi yeyedzago guvbindrugedza gwanu. 9Mu nga dzi pembi sanu, khenu: 'Hi na ni babe Abrahama!' Kholu, nyi ngu mi embelani gukheni, Nungungulu a ngu dzi kodza gu tumbulugisa sanana sa Abrahama khu mu siwindrini momu. 10Ambari ulo, gibhewula gi vegidwe tshinani nya simbo; watshavbo wu si ningigo mihandro wu na kokwa, wu gu rinywa niloni. 11Eni nya gu mi bhapatisa khu mati, gasi mu vbindrugedze; aholu uye a tago hwane gwangu a na ni tshivba gu nyi vbindra; eni nyi mwalo fanelo nya gutshule dzingodzi nya silato saye. Uye a na mi bhapatisa khu Liphuvbo nya gu Age ni nilo. 12A na ni gisalava mandzani gwaye; a na vbiyela githala gyaye, a vbevbera dzimbewu a thela mu gisangalani, gasi mafisi a na ma vbisa niloni nyamba tshimega." 13Khavbo avbo, khu Galileya Jesu a dita tsongoni wa Jordhani ga Johane gasi guta bhapatiswa khuye. 14Johane a di bomba, khuye: "Eni kheni nyi gu ni fanelo nya gubhapatiswe khuwe, ni olu u tago gwangu!" 15Aholu Jesu a di mu hakha, khuye: "Si dige isoso. Gu vbwetega hi landrise, kharati, nayo watshavbo." Khavbo avbo Johane a di dzumela. 16Jesu na bhapatisidwe, a di duga khu matini. Avbovbo ndzadzi yidi tulega, a wona Liphuvbo la Nungungulu na li gu relela kha nga lituva, li ta mbaka vbatshani gwaye. 17Lito li nga bani a li guta khu ndzadzini li di khilo: "Oyu khu Mwamana wangu nya guhaladzege ngudzu, a nengedzisago monyo wangu."
Copyright
Learn More


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Esaya 54:1-17
54 “Huwelela hi ku tsaka, wena wansati wa mhika la nga velekiki!+ Khana u huwelela hi ku tsaka,+ u ba ni xivuvutana, wena la nga vangiki na swona switlhavi swa ku veleka,+ hikuva vana va loyi a tshikiweke va tele ngopfu ku tlula vana va wansati la nga ni nuna loyi a nga n’wini wakwe,”+ ku vula Yehovha.2 “Pfula ndhawu ya ntsonga wa wena yi anama.+ Naswona a va tshambulute tinguvu ta ntsonga wa tabernakela ya wena leyikulu. U nga feleli. Lehisa tintambhu ta ntsonga wa wena, u tiyisa swikhomiso swa ntsonga wa wena.+3 Hikuva u ta huma u ya exineneni ni le ximatsini,+ naswona vana va wena va ta dya ni ndzhaka ya matiko,+ va ta tshama emitini leyi lovisiweke.+4 U nga chavi,+ hikuva a wu nge nyumisiwi;+ u nga titwi u tsongahatekile, hikuva a wu nge khomisiwi tingana.+ Hikuva u ta rivala tingana ta nkarhi wa vuntshwa bya wena,+ ni ndzhukano wa ku tshama u ri noni a wu nge he wu tsundzuki.”5 “Hikuva Muendli wa wena Lonkulu+ i nuna la nga n’wini wa wena,+ vito rakwe i Yehovha wa mavuthu;+ naswona Mukwetsimi wa Israyele i Mukutsuri wa wena.+ U ta vitaniwa Xikwembu xa misava hinkwayo.+6 Hikuva Yehovha u ku vitanile ku fana ni wansati la siyiweke hi ku helela, la vavisekeke emoyeni,+ ku fana ni wansati wa nkarhi wa vuntshwa+ loyi a ariweke,”+ ku vule Xikwembu xa wena.7 “Hi nkarhinyana lowutsongo ndzi ku siye hi ku helela,+ kambe ndzi ta ku vuyisa hi tintswalo letikulu.+8 Hi ku hlundzuka lokukulu ndzi ku tumbetele xikandza xa mina nkarhinyana,+ kambe ndzi ta ku komba tintswalo hi musa wa rirhandzu hilaha ku nga riki na makumu,”+ ku vule Mukutsuri wa wena,+ Yehovha.9 “Leswi swi fana ni masiku ya Nowa eka mina.+ Hilaha ndzi hlambanyeke hakona leswaku mati ya Nowa a ma nge he tlheli ma hundza emisaveni,+ hi ndlela yoleyo ndzi hlambanyile leswaku a ndzi nge ku hlundzukeli kumbe ku ku tshinya.+10 Hikuva tintshava ti nga susiwa ni switsunga swi nga tsekatseka,+ kambe musa wa mina wa rirhandzu a wu nge susiwi eka wena,+ ni ntwanano wa mina wa ku rhula a wu nge tsekatseki,”+ ku vule Yehovha, Loyi a ku kombaka tintswalo.+11 “Oho wena wansati la xanisekaka,+ la biwaka hi xidzedze,+ la nga riki na nchavelelo,+ waswivo, ndzi veka maribye+ ya wena hi ndzhope wo aka lowu tiyeke, naswona ndzi ta veka masungulo+ ya wena hi tisafiri.+12 Ndzi ta endla swihlungwa swa wena hi tirhubi, tinyangwa ta wena hi maribye lama hatimaka,+ mindzilakana ya wena hinkwayo ndzi ta yi endla hi maribye lama tsakisaka.13 Vana+ va wena hinkwavo va ta va vanhu lava dyondzisiwaka hi Yehovha,+ ku rhula ka vana va wena ku ta tala.+14 U ta simekiwa u tiya hi ku lulama.+ U ta va ekule ni ntshikilelo+—hikuva a wu nge chavi nchumu—ni xin’wana ni xin’wana lexi chavisaka, hikuva a xi nge tshineli eka wena.+15 Loko ko va ni loyi a hlaselaka, u ta va a nga lerisiwanga hi mina.+ Mani na mani loyi a ku hlaselaka u ta wa hikwalaho ka wena.”+16 “Waswivo! Mina ndzi tumbuluxe la tivaka ntirho wa mavoko, loyi a pfurhetelaka+ ndzilo wa makala,+ a humesa tlhari leri a ri endleke hi vutshila byakwe. Na mina ndzi tumbuluxe munhu+ la onhaka leswaku a endla ntirho wa ku onhetela.17 Tlhari rihi ni rihi leri nga ta endleriwa ku ku hlasela a ri nge humeleli,+ ni ririmi rihi ni rihi leri nga ta kanetana na wena ehubyeni u ta ri gweva.+ Leyi i ndzhaka ya malandza ya Yehovha,+ naswona ku lulama ka wona ku huma eka mina,” ku vula Yehovha.+


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
1 Samuwele 1:1-28
1 A ku ri ni wanuna wa le Ramatayimi-zofimi,+ wa le ndhawini ya tintshava ya Efrayimi,+ vito rakwe a ku ri Elkana+ n’wana wa Yerohamu, n’wana wa Elihu, n’wana wa Tohu, n’wana wa Zufu,+ wa ka Efrayimi.2 A a ri ni vasati vambirhi, vito ra un’wana a ku ri Hana kasi vito ra un’wana a ku ri Penina. Penina a a ri ni vana, kambe Hana a a nga ri na vana.+3 Kutani wanuna yoloye a a tlhandluka a huma emutini wa ka vona lembe ni lembe leswaku a ya tiwisela+ ehansi ni ku endlela Yehovha wa mavuthu xitlhavelo eXilo.+ Kwalaho hi laha vana vambirhi va Eli, Hofini na Finiyasi+ a va ri vaprista va Yehovha.+4 Kutani ku fika siku leri Elikana a endleke xitlhavelo ha rona, a nyika Penina nsati wakwe ni vana vakwe hinkwavo va majaha ni va vanhwanyana swiavelo;+5 kambe Hana a n’wi nyika xiavelo xin’we. Hambiswiritano, a a rhandza Hana,+ kambe Yehovha a a pfale mbeleko wakwe.+6 Nkati-kulobye na yena a a n’wi dyisa mbitsi+ hi ku tlurisa leswaku a n’wi pfilunganya hikwalaho ka leswi Yehovha a a pfale mbeleko wakwe.7 A a endla hi ndlela yoleyo lembe ni lembe,+ nkarhi hinkwawo loko a tlhandlukela endlwini ya Yehovha.+ A a n’wi dyisa mbitsi hi ndlela yoleyo lerova a a rila a nga dyi.8 Kutani Elkana nuna wakwe a ku eka yena: “Hana, u rilela yini, ha yini u nga dyi naswona ha yini mbilu ya wena yi twa ku vava?+ Xana a ndzi antswi eka wena ku tlula vana va khume?”+9 Hiloko Hana a suka a yima, endzhaku ka loko va dyile eXilo ni le ndzhaku ka loko va nwile, loko Eli lowa muprista a tshame exitshan’weni ekusuhi ni rimba ra tempele+ ya Yehovha.10 Moya-xiviri wakwe a wu vaviseke ngopfu,+ kutani a sungula ku khongela Yehovha+ ni ku rila ngopfu.+11 U ye emahlweni a endla xitshembiso lexi hlambanyiweke+ a ku: “Oho, Yehovha wa mavuthu, hakunene loko wo languta ku xaniseka ka hlonga ra wena ra xisati,+ u ndzi tsundzuka,+ u nga ri rivali hlonga ra wena ra xisati, kunene u nyika hlonga ra wena ra xisati n’wana wa xinuna, ndzi ta n’wi nyika Yehovha masiku hinkwawo ya vutomi byakwe, a ku na rikari leri nga ta hundza enhlokweni yakwe.”+12 Kuteloko a khongele nkarhi wo leha+ emahlweni ka Yehovha, Eli a a langute nomu wa yena.13 Loko ku ri Hana, a a vulavula embilwini yakwe;+ a ku vendzavendza milomu yakwe ntsena, rito rakwe a ri nga twakali. Kambe Eli a vona onge u dakwile.+14 Kutani Eli a ku eka yena: “Xana u ta dakwa ku fikela rini?+ Susa vhinyo ya wena eka wena.”15 Hiloko Hana a hlamula a ku: “E-e hosi yanga! Ndzi wansati la karhatekeke emoyeni; a ndzi nwanga vhinyo hambi ku ri swakunwa leswi pyopyaka, kambe ndzi chulula moya-xiviri wa mina emahlweni ka Yehovha.+16 U nga endli hlonga ra wena ra xisati ri fana ni wansati la nga pfuniki nchumu,+ hikuva ndzi vulavule ku fikela sweswi hikwalaho ka ku vilela ka mina lokukulu ni ku dyiwa ka mina hi mbitsi.”+17 Kutani Eli a hlamula a ku: “Famba hi ku rhula,+ onge Xikwembu xa Israyele xi nga hlamula xikombelo lexi u xi hundziseleke eka xona.”+18 Hiloko a ku: “Nandza wa wena wa xisati a a kume tintswalo ematihlweni ya wena.”+ Wansati a khoma ndlela yakwe kutani a dya,+ xikandza xakwe a xa ha tlhelanga xi vilela.+19 Kutani va pfuka nimpundzu swinene va tiwisela emahlweni ka Yehovha, endzhaku ka sweswo va tlhela kutani va ya fika endlwini ya vona eRhama.+ Elkana a tivana+ na Hana nsati wakwe, naswona Yehovha a n’wi tsundzuka.+20 Kuteloko lembe ri hela, Hana a tika, a veleka n’wana wa jaha, a n’wi thya vito+ ra Samuwele, hikuva u te, “ndzi n’wi kombele+ eka Yehovha.”21 Hi ku famba ka nkarhi wanuna loyi Elkana a tlhandluka ni vandyangu wakwe hinkwavo va ya endlela Yehovha xitlhavelo+ xa lembe ni lembe ni gandzelo rakwe ra xitshembiso lexi hlambanyiweke.+22 Loko ku ri Hana a nga tlhandlukanga,+ hikuva u byele nuna wakwe a ku: “Hi ku hatlisa loko mufana a lumuriwile,+ ndzi fanele ndzi n’wi tisa, naswona u fanele a humelela emahlweni ka Yehovha, a tshama kona hilaha ku nga riki na makumu.”+23 Hiloko Elkana nuna+ wakwe a ku eka yena: “Endla leswi nga swinene ematihlweni ya wena.+ Tshama ekaya ku fikela loko u n’wi lumurile. Ntsena onge Yehovha a nga hetisisa rito rakwe.”+ Kutani wansati a tshama ekaya, a hambeta a wundla n’wana wakwe ku fikela loko a n’wi lumurile.+24 Hi ku hatlisa loko a n’wi lumurile, u tlhandluke na yena, swin’we ni nkunzi ya malembe manharhu hi vukhale ni mpimo wun’we wa efa ya mapa ni khuwana lerikulu ra vhinyo,+ a nghena endlwini ya Yehovha eXilo.+ Mufana a a ri na yena.25 Kutani va tlhava nkunzi, va tisa mufana eka Eli.+26 Hiloko a ku: “Ndzi khomele hosi yanga! Hi vutomi bya moya-xiviri wa wena,+ hosi yanga, hi mina wansati loyi a a yime na wena endhawini leyi, ndzi khongela Yehovha.+27 A ndzi khongela malunghana ni mufana loyi leswaku Yehovha a hetisisa xikombelo+ xa mina lexi ndzi xi kombeleke eka yena.+28 Kutani mina, ndzi n’wi lombe Yehovha.+ Masiku hinkwawo ya vukona bya yena, u kombeleriwe Yehovha.”Hiloko yena a nkhinsamela Yehovha kwalaho.+


text:
1Eni Pawulo, githumi gya Nungungulu, Mupostoli wa Jesu Kristo, nyi ngu lova lidangalila leli. Nyi hathidwe nyi gu rumedwa gasi guta phasa ni gu tiyisa vathu va Nungungulu gukhodwani, ni gu va yisa lisineni li hevbudzwago khu nayo wathu, 2li gu seketedwa khu gutumba nya guvbanye nya gupindruge. Nungungulu a si liphigo, a hi tiviside ogu guvbanya khu gale ni gale. 3Khu gikhati gyakone, tiviside guvbanya gogu khu magana yaye, Mahungu yoyo ma pharisidwe eni; eni nya gu ma huwelela khu guruma gwa Nungungulu, Muvbanyisi wathu. 4Nyi ngu lovela uwe Tito, gyanana gyangu nya lisine gukhodwani, gukhodwa ogu a gu gwago ni gwangu. Wuhigo ni gurula gwa Nungungulu Babe wathu ni ga Jesu Kristo Muvbanyisi wathu gu na khale ni uwe. 5Nyi gu tshide gidwane gya Kreta gasi ufela gu lulamisa esi si nga tshadego gu lulamiswa, ni gu vega vathangeli nya Libandla madhoropani gwatshavbo. Alakanya sileletelo sangu: 6Muthangeli gu vbwetega nari muthu nyambana gihoso ni vathu, a gu ni nyamayi moyo basi; sanana saye siri vakhodwa, nyambana ndruma nya guvivbe ni gu mba yingisa. 7Kholu muthangeli nya Libandla, a rwadego thumo nya gusayise silo sa Nungungulu, gu vbwetega nari muthu nyambana gihoso, nyamba dzi gugumugisa, nyambana wukhusu, a si gu bewudzi, nyambana sighirimuka, a si gu pari nya wugwewo nya guvivbe. 8Aholu, gu vbwetega oyu a kodzago gu hakha vapfhumba, a gola esi nya sadi, gu vbwetega muthu nya mapimo a gu ni lisine, a gu mukhodwa, ni ndruda; 9gu vbwetega oyu a tiyidego, a tumbegidego omu nya sihevbudzo nya lisine, afela gu kodza gu tiyisa vakwawe khu sihevbudzo nya lisine, ni gu kawuka ava va ganedzago sihevbudzo sesi. 10Kholu vomo nya vangi, ngudzungudzu ava va tago khu nayoni nya Vajudha, va gu vawugeli, va pfhadza vakwawe khu maganelelo yawe nya wupumbu. 11Gu vbwetega u va sege magana yawe, kholu va ngu dzuwungela dzindranga dzatshavbo va gu hevbudza esi si si yeligo na va gu dwanela gu mana dzitsapawu khu silo nya dzitshoni. 12Khidzo a nga ganelago moyo nya muprofeti wawe wa gidwane gya Kreta khuye: "Vathu va Kreta vathu nya malipha gikhati gyatshavbo,sirengo nya gugaradze, makhondrobwa, migara." 13Iso a ganedego lisine. Khu guralo, gu vbwetega u va kawuke khu tshivba gasi vafela gu tiya gukhodwani nya lisine; 14Va nga luzi gikhati khu gu yingisela mitsheketo nya guganedwe khu Vajudha, ni sihevbudzo nya tumbunuko nya guvangwe khu vathu va hambanago ni lisine. 15Satshavbo si agide ga ava va agidego. Aholu, gi mwalo gi agidego ga vale nyamba aga, nyamba khodwa, kholu maalakanyo ni mapimo yawe ma tade khu ndzilo. 16Vari khavo va ngu muti Nungungulu, aholu mithumo yawe yi ngu va ganedza, kholu va tade khu livengo ni gumba yingisa. Kha va kodzi gu gira ni gimwegyo nya gyadi.
Copyright
Learn More


text:
Swivutiso Swa Vahlayi . . .
Ha Yini Vanhu Van’wana Va Nga Tlangeli Khisimusi?
Emisaveni hinkwayo, vanhu va kwalomu ka tibiliyoni timbirhi va tlangela Khisimusi hi December 25, loko vanhu van’wana va kwalomu ka timiliyoni ta 200 va tlangela ku velekiwa ka Yesu Kreste hi January 7. Hambiswiritano, ku ni vanhu van’wana va timiliyoni lava hlawulaka ku ka va nga tlangeli Khisimusi hi ku helela. Ha yini?
Hikuva swi nga ha endleka leswaku va le ka vukhongeri lebyi nga riki xiphemu xa Vujagana. Hi xikombiso, swi nga ha endleka leswaku vukhongeri bya kona i bya Xiyuda, bya Xihindu kumbe bya Shinto. Van’wana vo tanihi lava nga pfumeliki leswaku Xikwembu xi kona, lava nge Xikwembu a xi tiviwi, lava kanetaka vukhongeri kumbe lava pfumelaka eka dyondzo ya leswaku vanhu va nga kuma ntsako ni ku hanya kahle handle ka vukhongeri, va teka mhaka ya Khisimusi tanihi ntsheketo.
Kambe lexi hlamarisaka, hileswaku nhlayo ya vanhu vo tala lava pfumelaka eka Yesu va ala mindhavuko ya Khisimusi. Ha yini? Hikwalaho ka swivangelo swa mune leswi va nga na swona.
Xo sungula, a va tshembi leswaku Yesu u velekiwe hi December kumbe hi January. Bibele a yi boxi siku leri kongomeke. Yi ri: “Nakambe etikweni rolero a ku ri ni varisi lava a va tshama ehandle ka muti, va rindza mintlhambi ya vona nivusiku. Kutani hi xitshuketa ntsumi ya Yehovha yi yima ekusuhi na vona, kutani . . . ntsumi yi ku eka vona: ‘. . . Namuntlha mi velekeriwe Muponisi, loyi a nga Kreste Hosi.’”—Luka 2:8-11.
Vumbhoni byi kombisa leswaku Yesu a nga va a velekiwe eku sunguleni ka October loko varisi ni mintlhambi ya vona va ri enhoveni nivusiku. Swimitana leswi a swi ri ekusuhi ni le Betlehema a swi ri ni maxelo yo titimela hi December na January. Hikokwalaho, leswaku yi kufumela nivusiku, mintlhambi a yi yisiwa endhawini leyi sirhelelekeke.
Xa vumbirhi: I xiendlakalo xin’we ntsena lexi hi ku kongoma Yesu a leriseke valandzeri vakwe leswaku va xi tlangela leswaku va tsundzuka rifu rakwe, ku nga ri ku velekiwa kakwe naswona eka xona a ku fanele ku tirhisiwa xinkwa ni vhinyo. (Luka 22:19, 20) Nakambe, xiya leswaku Evhangeli ya Marka ni ya Yohane a ti vuli nchumu malunghana ni ku velekiwa ka Yesu.
I nkhuvo wun’we ntsena lowu hi ku kongoma Yesu a leriseke valandzeri vakwe leswaku va wu tlangela leswaku va tsundzuka rifu rakwe, ku nga ri ku velekiwa kakwe
Xa vunharhu: Ku hava vumbhoni lebyi kombisaka leswaku Vakreste vo sungula va tlangele ku velekiwa ka Kreste. Kambe va tsundzuke rifu rakwe. (1 Vakorinto 11:23-26) Vujagana byi sungule ku tlangela Khisimusi hi December 25 endzhaku ka loko ku hundze malembe yo tlula 300 Yesu a velekiwile. Lexi tsakisaka, exikarhi ka lembe-xidzana ra vu-17, nawu wa palamendhe wu yirise ku tlangeriwa ka Khisimusi eNghilandhi. EUnited States, Huvo ya le Massachusetts yi endle hilaha ku fanaka. Ha yini? Buku leyi nge The Battle for Christmas, yi ri: “Ku hava xivangelo xa le Bibeleni kumbe xa matimu xo tlangela ku velekiwa ka Yesu hi December 25.” Yi engetela hi ku vula leswaku Vaseketeri va dyondzo yo tenga a va ehleketa leswaku “Khisimusi i nkhuvo wa vuhedeni lowu van’wana va ringeteke ku wu cinca leswaku wu va nkhuvo wa Vakreste.”
Xo hetelela: Leswi Khisimusi yi sunguriseke xiswona a swi tsakisi. Khisimusi yi sunguriwe hi vuhedeni bya le Rhoma ni minkhuvo ya byona leyi hlanganeke yo xixima xikwembu xa vurimi Saturn ni xa dyambu, ku nga Sol Invictus kumbe Mithra. Vativi va mindhavuko Christian Rätsch na Claudia Müller-Ebeling, ku nga vatsari va buku leyi nge, Pagan Christmas, va tsale va ku: “Ku fana ni mikhuva yo tala ya Vakreste va khale ni mindhavuko, nkhuvo wa khale wa lembe ni lembe wo tsundzuka ku vuya ka dyambu wu tirhiseriwa ku tlangela ku velekiwa ka Kreste.”
Hi ku ya hileswi vuriweke laha henhla, xana wa swi vona leswaku ha yini Vakreste va ntiyiso va nga tlangeli Khisimusi?


text:
SWIENDLAKALONKULU SWA LEMBE LERI NGA HUNDZA
Xiviko Xa Timhaka Ta Nawu
Ku Tsarisiwa Hi Nawu
A swi bohi leswaku Timbhoni ta Yehovha ti tsarisiwa hi nawu leswaku ti endla ntirho wa tona. Hambiswiritano, ku tsarisiwa hi nawu swi endla leswaku hi va ni ndhawu ya minhlangano ni ku tlhela hi kota ku rhumela minkandziyiso ya hina.
Hi 2004, tihuvo ta le Rhaxiya ti pfale vandla ra le nawini leri a ri tirhisiwa hi Timbhoni ta Yehovha eMoscow. Hikwalaho ka sweswo, vamakwerhu eMoscow va langutane ni rivengo lerikulu. Maphorisa a ma va xanisa, vanhu a va hlasela van’wana va vamakwerhu ensin’wini naswona vini va tindhawu leti a va hlanganyela eka tona va herise mintwanano leyi va veke na yona yo hirha ndhawu, leswi endleke leswaku va sala va ri hava ndhawu yo gandzela eka yona. Hi 2010, Huvo ya Matiko ya Yuropa ya Timfanelo ta Vanhu (European Court of Human Rights [ECHR]) yi teke xiboho xa leswaku tiko ra Rhaxiya a ri ti xiximanga timfanelo ta Timbhoni ta Yehovha eMoscow naswona yi lerise leswaku ku vuyiseriwa vandla ra le nawini. Hi tsakela ku mi tivisa leswaku hi May 27, 2015, Ndzawulo ya Vululami ya le Rhaxiya yi tsarise Nhlangano wa Kwalaho lowuntshwa wa Vukhongeri wa Timbhoni ta Yehovha eMoscow..
Xibalo
Hakanyingi, mavandla lama tirhisiwaka hi Timbhoni ta Yehovha emisaveni hinkwayo a ma hakeli xibalo, hilaha swi nga hakona eka vukhongeri byo tala ni minhlangano leyi pfunaka vanhu lava pfumalaka. Hambiswiritano, minkarhi yin’wana, tihulumendhe ti lava leswaku hi hakela xibalo.
Le Sweden, valawuri va vula leswaku Bethele i bindzu leri “tholaka” vanhu va le Bethele ku nga ri nhlangano wa vukhongeri wa vatirheli lava nga entirhweni wa nkarhi hinkwawo. Hulumendhe yi kume ti-euro ta magidi eka muthori ni le ka lava thoriweke leti a ku ri xibalo lexi yi hakeriseke Bethele ni vatirhi va kwalaho. Leswaku ku lulamisiwa mhaka leyi, Timbhoni eSweden ti yise swikombelo swa tsevu eka ECHR.
Ku Nga Hlanganyeli Eka Tipolitiki Ni Ku Ala Ntirho Wa Vusocha
Malandza ya Yehovha ma xi tekela enhlokweni xileriso xa le Bibeleni xa ku ‘fula mabanga ya vona ma va swikomu ni ku nga dyondzi nyimpi.’ (Esa. 2:4) A ma yi enyimpini hambileswi tihulumendhe tin’wana ti alaka ku ma nyika ntirho lowu nga fambisaniki ni vusocha.
Sweswinyana, nawu wa le Korea Dzonga a wu yi tekeli enhlokweni mfanelo ya vanhu lava alaka ku ya enyimpini hileswi ripfalo ra vona ri nga va pfumeleriki. Eka malembe ya 60 lama nga hundza, Timbhoni to tlula 18 000 ta vavanuna ti khotsiwile hikwalaho ka leswi ti aleke ku ya evusocheni. Kwalomu ka Mbhoni yin’wana ni yin’wana etikweni yi langutane ni ku khotsiwa ka munghana kumbe xirho xa ndyangu wa yona. Hi 2004 na 2011, Huvo yo Endla Milawu ya le Korea Dzonga yi vule leswaku ku khotsiwa loku ku le nawini. Hambiswiritano, hi July 2015, Huvo yi tlhele yi kambisisa mhaka leyi hi vuenti. Timbhoni ta Yehovha emisaveni hinkwayo ti khongelela leswaku mhaka leyi, leyi ku nga khale yi ri kona yi tlhantlhiwa leswaku vamakwerhu va le Korea Dzonga va nga ha khotsiwi hikwalaho ka ripfumelo ra vona.
Le Eritrea, Timbhoni tinharhu ta Yehovha ti sungule lembe ra tona ra vu-22 ti khotsiwile hikwalaho ka leswi ti aleke ku ya evusocheni. Paulos Eyassu, Negede Teklemariam na Isaac Mogos a va gweviwanga kumbe ku nyikiwa lunghelo ro tivulavulela eka huvo ya nawu. Vona swin’we ni vamakwerhu van’wana vo tlula 50, va hambeta va tshembekile ku nga khathariseki ku khomiwa hi ndlela yo vava ni swiyimo swo tika swa le khotsweni. Ha tiyiseka leswaku Yehovha u twa “nhlomulo” wa lava khotsiweke hikwalaho ka ripfumelo ra vona naswona u ta va ponisa.
—Ps. 79:11.
Le Ukraine, hi August 2014, Vitaliy Shalaiko u vitiwe leswaku a ta endla ntirho wa vusocha hi nkarhi wa ku hlengeletiwa ka mavuthu. Leswi ripfalo rakwe a ri nga n’wi pfumeleli, u wu arile kambe a kombisa ku navela kakwe leswaku u tiyimiserile ku endla ntirho lowu nga fambisaniki ni vusocha. Muchuchisi u hehle Makwerhu Shalaiko leswaku u baleke ku ya evusocheni kambe tihuvo a ti n’wi vonanga nandzu. Huvo ya swivilelo yi vule leswaku ku karhateka ka Hulumendhe ya vusirheleri a hi xivangelo xo va yi veka swipimelo eka timfanelo ta vanhu naswona “mfanelo eka vanhu lava nga hlanganyeliki enyimpini hileswi ripfalo ra vona ri nga va pfumeleriki a yi nge siveriwi hikwalaho ka vusirheleri bya tiko.” Muchuchisi u tlhele a yisa xivilelo. Hi June 23, 2015, Huvo yo Hlawuleka leyi Tlakukeke ya le Ukraine ya Milandzu ya tiko ni ya Vugevenga yi seketele swiboho swa tihuvo letitsongo. Xisweswo yi tiyisekise leswaku mfanelo ya lava ripfalo ra vona ri nga va pfumeleriki leswaku va ya enyimpini ni ntirho lowu nga katsiki vusocha ya tirha ni le ka swiyimo swa xihatla swa tiko.
Ku nga khathariseki vuyelo byo tsakisa bya nandzu lowu, Makwerhu Shalaiko u ri: “Ndzi tiyise hi marito lama nga eka Yeremiya 1:19. A ndzi tiyimisele ku kuma vuyelo byin’wana ni byin’wana kambe xa nkoka swinene hileswaku a ndzi lava ku tshama ndzi tshembekile eka Yehovha. Ndza tiyiseka leswaku a nge pfuki a ndzi fularherile kambe u ta ndzi nyika matimba yo tshama ndzi tshembekile. Hambiswiritano, vuyelo lebyi a ndzi nga byi langutelanga. Tihuvo hinkwato tinharhu a ti ndzi vonanga nandzu. Eka milandzu leyi hinkwayo, vamakwerhu a va ri karhi va ndzi seketela. A ndzi nga si tshama ndzi titwa ndzi fularheriwile.”
Ku Nga Hlanganyeli Eka Tipolitiki Ni Minkhuvo Yo Seketela Tiko
Minkhuvo yo seketela tiko i xihinga xin’wana lexi karhataka Vakreste lava nga hlanganyeliki eka swa tipolitiki. Vantshwa va nga sindzisiwa leswaku va nga tshembeki eka Yehovha, tanihi leswi valawuri va swikolo va nga ringetaka ku sindzisa swichudeni ku yimbelela risimu ra rixaka kumbe ku losa mujeko.
EKarongi, le Xifundzheni xa Rwanda, valawuri va xikolo va hehle swichudeni swo hlaya leswi nga Timbhoni hi ku vula leswaku a swi xiximi risimu ra rixaka hikwalaho ka leswi swi aleke ku ri yimbelela. Swichudeni swoleswo swi hlongoriwile exikolweni hambi ku ri ku khotsiwa. Hi November 28, 2014, Huvo Leyitsongo ya le Karongi yi yime ni swichudeni kutani yi vula leswaku ku ala ka swona ku yimbelela risimu ra rixaka a swi nga vuli swona leswaku a swi xiximi. Ematikweni man’wana ya le Afrika, yo fana na Cameroon, Democratic Republic of Congo, Equatorial Guinea na Malawi, vantshwa lava nga Timbhoni va langutane ni mhaka leyi fanaka naswona eswiyin’weni swin’wana, va hlongoriwile exikolweni. Vamakwerhu ematikweni lawa va endla matshalatshala yo tivisa valawuri va hulumendhe ni valawuri va swikolo malunghana ni ku va Timbhoni ta Yehovha ti nga hlanganyeli eka swa tipolitiki.
Hi December 2013, xikolo xin’wana xa le Lepaera, le Honduras, xi ale ku nyika swichudeni swimbirhi leswi nga Timbhoni ta Yehovha tidiploma hileswi swi aleke ku yimbelela risimu ra rixaka ni ku xixima mujeko wa tiko. Leswaku ku lulamisiwa xiphiqo lexi, magqweta mambirhi lama nga Timbhoni ta Yehovha ma hlangane ni muyimeri wa Holobye ya swa Tidyondzo naswona ma n’wi kombe minkongomiso ya nawu ya le matikweni man’wana lama seketelaka xiboho xa swichudeni leswi nga Timbhoni. Mutirhela mfumo a a ri ni musa naswona u pfumelele swichudeni swin’we ni vatswari va swona leswaku va tsala mhaka ya kona kutani va yisa eka mukongomisi wa swa nawu eka Ndzawulo ya Dyondzo eHonduras. Endzhaku ko kambisisa xivilelo xa vona, u humese xitiviso hi July 29, 2014, lexi a xi vula leswaku dyondzo “yi fanele yi kumiwa hi vanhu hinkwavo handle ka xihlawuhlawu” kutani a lerisa leswaku tidiploma ti fanele ti nyikiwa swichudeni leswi nga Timbhoni.
Hulumendhe Leyi Nga Ni Xihlawuhlawu
Tanihi Timbhoni ta Yehovha ematikweni hinkwawo, hi yingisa xileriso xa Yesu xo chumayela mahungu lamanene ya Mfumo eka vaakelani va hina, ku hlengeletana swin’we ni vapfumerikulorhi leswaku hi gandzela ni ku dyondza Rito ra Xikwembu nkarhi ni nkarhi. Nakambe hi xi tekelela enhlokweni xileriso xa le Bibeleni xo dyondzisa vana va hina milawu ya Yehovha ni ku “papalata . . . ngati.” (Mint. 15:20; Det. 6:5-7) Minkarhi yin’wana, ku yingisa ka hina milawu leyi swi endla leswaku hi lwisana ni valawuri va hulumendhe lava nga xi twisisiki xiyimo xa hina.
Exifundzheni xin’wana xa le Florida, le U.S.A., muavanyisi wa kwalaho u nyike manana loyi a nga riki Mbhoni mfanelo ya leswaku a kongomisa vana vakwe vanharhu eka timhaka ta vukhongeri. Tatana wa kona loyi a ri Mbhoni u nyikiwe xileriso xa leswaku a nga nyiki vuleteri bya vukhongeri lebyi a byi lwisana ni tidyondzo ta Khatoliki. U endle xivilelo eka xiboho lexi huvo yo tenga milandzu yi xi tekeke naswona hi August 18, 2014, huvo yo endla xivilelo a yi yimanga na swona swipimelo swa huvo yo tenga milandzu. Leswi a yi tiyiseka hi xiboho xa yona, huvo yi tsale yi ku: “Swipimelo malunghana ni mfanelo ya mutswari loyi a nga fanelangiki a tshama ni vana vakwe ku va a va dyondzisa tidyondzo ta vukhongeri byakwe swi hoxile loko ku nga ri na vumbhoni lebyi nga erivaleni bya leswaku tidyondzo ta vukhongeri bya kona ti nga va ni khombo eka vana.”
Xiboho xexo xi nyika vana mfanelo ya leswaku va tirhisa swiletelo ni nkongomiso lowu vuyerisaka wa Yehovha Xikwembu handle ka swipimelo. Hinkwavo ka vona va endla nhluvuko hi tlhelo ra moya eka vandlha ra kwalaho leri va nga eka rona. Tatana wa kona u te: “Ku tiyisela xiyimo lexi swi ndzi pfunile. Endzhakunyana, ndzi langutane ni miringo, kambe Yehovha u ndzi pfunile leswaku ndzi yima ndzi tiyile! Ndza swi tiva leswaku loko hi hlawula ku tirhela Yehovha, hi va hi tiyimisele ku xanisiwa.”
Makwerhu Efigenia Semente, manana wa vana vanharhu eNamibia, u langutane ni xiyimo lexi ringeke ku tshembeka kakwe. Loko a ri exibedlhele leswaku a ta kuma n’wana wa vunharhu, ku ve ni xiphiqo naswona vaongori van’wana ku katsa ni ndyangu wakwe lowu nga riki Timbhoni wu kume mpfumelelo eka huvo ku n’wi sindzisa leswaku a pomperiwa ngati. Makwerhu Semente u arile ku pomperiwa naswona u ye eka va nawu leswaku a ta sirhelela mfanelo yakwe yo hlawula vutshunguri lebyi a byi lavaka. Hi June 24, 2015, Huvo leyi Tlakukeke ya Vuavanyisi ya le Namibia yi yime ni timfanelo ta Makwerhu Semente, yi vula leswaku “mfanelo yo hlawula leswi faneleke kumbe leswi nga fanelangiki swi endliwa eka miri wa munhu, i xiboho xa munhu yoloye.” Makwerhu Semente u ri: “Yehovha u hi pfunile ku tlula rini na rini. Swa tsakisa ku va xiphemu xa nhlengeletano leyi ya vamakwerhu. Hakunene Yehovha wa hi khathalela.”
Timbhoni eSwitzerland ti tsakela ku chumayela etindhawini ta mani na mani eswitarateni leswi nga emadorobeni lamakulu. Hambiswiritano, doroba ra Geneva ri nyikiwe mpfumelelo wo yirisa ku tirhisiwa ka “swigolonyana leswi hangalasaka rungula ra vukhongeri etindhawini ta mani na mani.” Timbhoni ti yise xivilelo eka huvo, ti vula leswaku ku yirisiwa ka ku hangalasa rungula ra vukhongeri hi ku tirhisa xigolonyana “swi lwisana ni ntshunxeko wa vukhongeri.” Huvo yi pfumerile naswona Timbhoni ti swi kotile ku tirhisana ni valawuri va kwalaho leswaku ku simekiwa ndhawu leyi faneleke ni nkarhi wo chumayela hi xigolonyana.
Valawuri va hulumendhe ya le Azerbaijan va endle matshalatshala lama engetelekeke ya ku herisa ntirho wa Timbhoni ta Yehovha. Nkarhi ni nkarhi Holobye wa Vusirheleri bya Tiko u vitana Timbhoni leswaku ti ta konanisiwa. Nakambe holobye loyi u ya emakaya ya Timbhoni a ya secha minkandziyiso leyi Hulumendhe yi nga nyikangiki mpfumelelo wa leswaku yi rhumeriwa. Vanhu va le matikweni yo hambanahambana va hlamarile loko hi February 2015 tinhlori ta Holobye wa Vusirheleri bya Tiko ti khoma Timbhoni timbirhi, ku nga Irina Zakharchenko na Valida Jabrayilova, hikwalaho ko chumayela vaakelani va vona rungula ra le Bibeleni. Hambileswi ndlela leyi ti khomiweke ha yona yi hi tiseleke gome, ha tsaka leswaku vahuweleri va le Azerbaijan va hambete va hiseka naswona va kombisa xivindzi eku chumayeleni ka ‘mahungu lamanene ya Mfumo’ eka vaakelani va vona.
—Mat. 24:14.
Timbhoni ta Yehovha eRhaxiya ti langutana ni nxaniso lowukulu lowu humaka eka hulumendhe hikwalaho ka leswi yi nghenelelaka eka ntirho wa tona wa vukhongeri. Ku fikela ninamuntlha, Hulumendhe ya le Rhaxiya yi vule leswaku minkandziyiso ya 80 ya Timbhoni ta Yehovha yi ni khombo. Leswi swi vula leswaku ku fambisa kumbe ku va ni tikopi ta minkandziyiso yin’wana ni yin’wana leyi ku vuriwaka leswaku yi ni khombo, yo fana ni leyi nge Buku Yanga Ya Timhaka Ta Bibele a swi le nawini. Ku engetela kwalaho, hi December 2014, Huvo leyi Tlakukeke ya Vuavanyisi ya le Rhaxiya yi vule leswaku website ya hina ya jw.org, yi ni khombo. Tindhawu hinkwato leti nga na Internet eRhaxiya ti endle leswaku swi nga koteki ku nghena eka jw.org, ni ku vula leswaku website leyi a yi le nawini. Ku sukela hi March 2015, valawuri a va pfumelanga leswaku minkandziyiso ya Timbhoni yi nghena etikweni, hambi ku ri Tibibele ni minkandziyiso leyi eku sunguleni tihuvo ta le Rhaxiya ti yi kambisiseke kutani ti vula leswaku a yi na khombo.
Timhaka ta nawu ti ya emahlweni edorobeni ra Taganrog, laha valawuri va nga hehla vahuweleri va 16 hi vugevenga bya ku hlela ni ku hlanganyela eka minhlangano ya vukhongeri. Edorobeni ra Samara, valawuri va kume mpfumelelo eka huvo wo herisa vandla ra hina ra le nawini hileswi ku vuriwaka leswaku ri ni khombo. Ku nga khathariseki miringo yoleyo yo tala, vamakwerhu eRhaxiya a va tiyimisele ku tlherisela “swilo swa Xikwembu eka Xikwembu,” ku nga ri ku nghenelela eka mhaka yoleyo.


text:
NHLOKOMHAKA YA XIFUNENGETO | TIMBHONI TA YEHOVHA I VAMANI?
Timbhoni Ta Yehovha I Vanhu Va Njhani?
Hina hi nhlengeletano ya misava hinkwayo leyi nga ti hlanganisiki ni mintlawa yin’wana ya vukhongeri. Hambileswi ntsindza wa hina wu nga le United States, Timbhoni ta Yehovha to tala ti tshama ematikweni man’wana. Hi vanhu va kwalomu ka timiliyoni ta nhungu, hi dyondzisa vanhu Bibele ematikweni lama tlulaka 230. Hi endla hilaha Yesu a vuleke hakona loko a ku: “Mahungu lamanene lawa ya mfumo ma ta chumayeriwa emisaveni hinkwayo leyi akiweke leswaku byi va vumbhoni ematikweni hinkwawo.”—Matewu 24:14.
Eka tiko rin’wana ni rin’wana laha hi tshamaka kona, hi yingisa milawu ya kona. Kambe a hi hlanganyeli eka swa tipolitiki. Sweswo hi swi endla hi leswi Yesu a vuleke leswaku Vakreste a va fanelanga va va “xiphemu xa misava.” Hi tlhela hi nga katseki eka timhaka ta tipolitiki ni mintirho yin’wana leyi seketelaka nyimpi. (Yohane 15:19; 17:16) Hi nkarhi wa Nyimpi ya Vumbirhi ya Misava, Timbhoni ta Yehovha ti khomiwile, ti xanisiwa hileswi a ti nga lavi ku hlanganyela eka tipolitiki. Khale ka mubixopo wa le Jarimani u tsale a ku: “Ti nga vula hi ku tiyiseka leswaku eka Mfumo wa Manazi wa le Jarimani hi tona ntsena ti khomeleleke eka leswi ti pfumelaka eka swona.”
“[Timbhoni ta Yehovha] ti ni mahanyelo lamanene. Hikwalaho ka sweswo, a ti ta tirha hi ku tshembeka eka swikhundlha leswi tlakukeke swa tipolitiki—kambe a hi nge pfuki hi ti vona ti tirha kwalaho. . . . Timbhoni ta byi xixima vulawuri bya mfumo, kambe ti tshemba leswaku i Mfumo wa Xikwembu ntsena lowu nga ta herisa swiphiqo swa vanhu.”
Hambiswiritano, a hi tihambanisi ni vanhu van’wana. Yesu u khongelele valandzeri vakwe eka Xikwembu a ku: “Ndza ku kombela leswaku u nga va susi emisaveni.” (Yohane 17:15) Hikokwalaho, na hina hi ya entirhweni, eswitolo ni le xikolweni laha hi tshamaka kona.
DYONDZA SWO TALA
I Yini Mfumo Wa Xikwembu?
Xiya ndlela leyi mfumo wa Xikwembu wu tlakukeke ha yona ku tlula tihulumendhe letin’wana hinkwato.


text:
XIHONDZO XO RINDZA (NKANDZIYISO WA VANDLHA) SEPTEMBER 2013
Nkandziyiso lowu wu ta tlhuvutsa ndlela yo endla swiboho swa vutlhari, yo tiyisa vuxaka bya hina na Yehovha Xikwembu ni yo vuyeriwa eka switsundzuxo swa Yehovha.
Swigego Swa Dyondzisa
Minkarhi yo tala Yesu a a tirhisa swigego. Twana leswaku u nga swi tirhisa njhani swigego ku pfuna vanhu van’wana leswaku va tiva ntiyiso lowu nga eBibeleni.
Switsundzuxo Swa Yehovha Swa Tshembeka
Minkarhi hinkwayo Yehovha u tirhise switsundzuxo swa yena ku kongomisa vanhu va yena. Ha yini hi fanele hi tshemba switsundzuxo swa Xikwembu namuntlha?
Endla Switsundzuxo Swa Yehovha Swi Tsakisa Mbilu Ya Wena
Xana ha swi tsakela ku landzela swileriso swa Yehovha, kumbe minkarhi yin’wana hi swi teka tanihi leswi tikaka? Hi nga swi tshemba njhani switsundzuxo swa yena?
Xana U Hundzukile?
Ha yini Vakreste hinkwavo va fanele va “hundzuka”? Ku hundzuka loku ku katsa yini naswona hi nga swi kota njhani?
Endla Swiboho Swa Wena Hi Vutlhari
Hi nga tiyiseka njhani leswaku swiboho swa hina swi fambisana ni ku rhandza ka Xikwembu? I yini lexi nga hi pfunaka ku endla leswi hi boheke ku swi endla?
Ku Phayona Swi Tiyisa Vuxaka Bya Hina Ni Xikwembu
Kambisisa tindlela ta nhungu leti ku phayona ku nga tiyisaka vuxaka bya wena na Yehovha ha tona. I yini lexi nga ku pfunaka ku ya emahlweni ni ntirho lowu wo hlawuleka?
Swivutiso Swa Vahlayi
Ha yini Yesu a humese mihloti emahlweni ko va a pfuxa Lazaro eku feni, hilaha swi hlamuseriweke hakona eka Yohane 11:


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
1 Vatesalonika 3:1-13
3 Hikwalaho, loko hi tsandzeka ku ya emahlweni hi tiyisela, hi vone swi ri swinene ku sala hi ri swerhu eAtena;+2 kutani hi rhumele Timotiya,+ makwerhu tlhelo mutirheli wa Xikwembu hi mahungu lamanene+ malunghana na Kreste, leswaku a mi tiyisa ni ku mi chavelela hikwalaho ka ripfumelo ra n’wina,3 leswaku ku nga vi na munhu la ninginisiwaka hi mahlomulo+ lawa. Hikuva n’wina ma swi tiva leswaku hi vekeriwe swilo+ leswi.4 Nakambe, entiyisweni loko ha ha ri na n’wina, a hi mi byela ka ha ri emahlweni+ leswaku hi ta weriwa hi nhlomulo,+ hilaha swi endlekeke hakona ni hilaha mi tivaka+ hakona.5 Hakunene, hi yona mhaka leyi loko ndzi tsandzeka ku ya emahlweni ndzi tiyisela, ndzi n’wi rhumile leswaku ndzi ta tiva hi ta vutshembeki+ bya n’wina, swi nga ha endleka hi ndlela yo karhi Muringi+ a va a mi ringile, naswona ku tikarhata ka hina ku nga ha va ku hundzuke ka hava.+6 Kambe Timotiya wa ha ku ta eka hina a huma eka n’wina+ naswona u hi nyike mahungu lamanene hi vutshembeki ni rirhandzu+ ra n’wina, ni leswaku mi tshama mi ri karhi mi hi tsundzuka kahle minkarhi hinkwayo, hakunene mi navela ku hi vona hi ndlela leyi fanaka ni leyi na hina hi navelaka ku mi vona ha yona.+7 Hi yona mhaka leyi vamakwerhu, hi chaveleriweke+ ha n’wina eka hinkwaswo leswi a hi swi pfumala ni le nhlomulweni wa hina hikwalaho ka vutshembeki lebyi mi byi kombaka,+8 hikuva sweswi ha hanya loko mi yima mi tiyile eHosini.+9 Hikuva hi nga xi nkhensa ha yini Xikwembu malunghana na n’wina hi hakela ntsako hinkwawo lowu hi tsakaka+ ha wona hikwalaho ka n’wina emahlweni ka Xikwembu xa hina,10 kasi vusiku ni nhlikanhi hi endla swikombelo+ leswi swi tlulaka ngopfu leswi tolovelekeke leswaku hi vona swikandza swa n’wina ni ku lulamisa swilo leswi pfumalekaka malunghana ni ripfumelo+ ra n’wina?11 Onge sweswi Xikwembu tlhelo Tata wa hina hi byakwe ni Hosi ya hina Yesu+ va nga kongomisa ndlela ya hina yo ta eka n’wina hilaha ku humelelaka.12 Ku tlula kwalaho, onge Hosi yi nga mi andzisa,+ ina, yi mi kurisa, erirhandzwini+ un’wana eka un’wana ni le ka hinkwavo, hilaha na hina hi endlaka hakona eka n’wina;13 ku endlela leswaku yi ta tiyisa timbilu ta n’wina, ti pfumala xisandzu+ eku kwetsimeni emahlweni ka Xikwembu tlhelo Tata wa hina eka vukona+ bya Hosi ya hina Yesu ni vakwetsimi+ va yena hinkwavo.


text:
Ku Valanga eRhavini Ra Le Jarimani
Emisaveni hinkwayo, Timbhoni ta Yehovha ti ni marhavi ya 15 lama ti kandziyisaka eka wona. Rin’wana ra wona hi leri nga eYuropa Xikarhi, eSelters, le Jarimani, endhawini leyi vuriwaka Steinfels, leswi hi Xijarimani swi vulaka “Ribye.”
Hi May 23-25, 2014, rhavi ra le Yuropa Xikarhi ri rhambe vaakelani va rona, van’wamabindzu ni vatirhelamfumo va kwalaho leswaku va ta valanga. Xiendlakalo xexo a xi ri ni nhlokomhaka leyi nge, “Malembe Ya 30 Hi Ri eSelters” hikuva rhavi ri pfuriwe ximfumo hi April 21, 1984.
Hi nkarhi wa xiendlakalo xexo, a ku ri ni vaendzi vo tlula 3 000 lava a va valanga. Meyara wa ndhawu yoleyo, loyi a nga ni malembe ya kwalomu ka 30 a ri karhi a tirha eka mfumo wa kwalaho, u te: “Minkarhi hinkwayo ku endzela rhavi ra Timbhoni ta Yehovha swa tsakisa. Ndza ha hlamarisiwe hi ndlela leyi rhavi ra laha Steinfels ri akiweke ha yona hi ku hatlisa, ku sukela hi 1979 ku ya fika hi 1984.”
Leswi Endlekeke Hi Nkarhi Wo Valanga
Ndhawu yo sungula ya nkombiso a yi ri ni nhlokomhaka leyi nge “Vanhu Va Yehovha eYuropa Xikarhi.” Vaendzi va dyondze hi matimu ya Timbhoni lama endlekeke emalembeni ya 120 ti ri exifundzheni lexi. Nkombiso lowu wu ta tshama wu ri kona erhavini.
Nkombiso wun’wana a wu katsa Tibibele ta khale swinene. Hi xikombiso, wu katse Bibele ya Xijarimani leyi heleleke leyi kandziyisiweke ro sungula hi 1534 ni xiphemu xa Bibele ya Elias Hutter’s Polyglot leyi kandziyisiweke hi 1599, leyi ndzimana ha yin’we yi hundzuluxeriweke hi tindzimi ta 12. Ku engetela kwalaho, minkombiso, tichati ni tivhidiyo swi kombise ndlela leyi milawu ya Bibele yi nga hi pfunaka ha yona evuton’wini bya hina.
Eka tindhawu timbirhi laha munhu a tivalangelaka hi yexe, vaendzi va dyondze hi ntirho wa siku ni siku wa vavanuna ni vavasati vo tlula 1 000 lava tshamaka ni ku tirha erhavini. Eka ndhawu yo sungula, leyi nga ni nhlokomhaka leyi nge “Ndlela Leyi Hi Hanyaka Ha Yona,” vaendzi va vone ndlela leyi makamara ya vanhu lava tshamaka kwalaho ma langutekaka ha yona. Va tlhele va dya ekamareni ro dyela eka rona ni ku valanga ndhawu yoleyo yo saseka. Un’wana wa vaendzi u te: “Ndhawu leyi yi sasekile swinene.”
Ndhawu ya vumbirhi, leyi nga ni nhlokomhaka leyi nge “Minkandziyiso,” a yi katsa ntirho wo Kandziyisa, wo Hlanganisa ni ndzawulo yo Rhumela Minkandziyiso. Vaendzi va vone ndlela leyi minkandziyiso leyi sekeriweke eBibeleni yi kandziyisiwaka ha yona, yi hlanganisiwa ni ndlela leyi yi rhumeriwaka ha yona ematikweni yo tlula 50. Wanuna un’wana u te: “A ndzi nga ehleketi leswaku Timbhoni ta Yehovha i nhlengeletano ya misava hinkwayo. Minkandziyiso ya tona yi kumeka etindhawini hinkwato. Swa hlamarisa leswi mintirho leyi hinkwayo yi endliwaka hi vatirhi va ku tirhandzela.”
Xiendlakalo xa nkoka lexi veke kona siku rero a ku ri ku kombisiwa ka website ya le nawini ya Timbhoni ta Yehovha ya jw.org. Lavatsongo ni lavakulu va vone minkombiso ni ku hlalela tivhidiyo naswona va kume tinhlamulo ta swivutiso swo tala leswi a va ri na swona.
Leswi se vaendzi va tivaka ntirho lowu Timbhoni ta Yehovha ti wu endlaka emisaveni hinkwayo, vo tala va hete ku valanga va tsakile va tlhela va ti bumabumela. Wanuna un’wana u te: “A ndzi ri ni langutelo leri hoxeke hi Timbhoni. Ndzi fanele ndzi cinca langutelo ra mina.” Wansati un’wana u vule leswi hi ku phindhaphindha: “Ndzi xiye leswaku vanhu lava a va na xihlawuhlawu.”
^ ndzim. 17 Tinhlayo ta 2014
^ ndzim. 21 Tinhlayo ta 2014
^ ndzim. 24 Tinhlayo ta 2014
DYONDZA SWO TALA
Bethele I Yini?
Bethele i ndhawu yo hlawuleka leyi nga ni xikongomelo xa nkoka. Dyondza leswi engetelekeke malunghana ni lava tirhaka kona.
Ku Endliwa Yini eRhavini Ra Timbhoni Ta Yehovha?
Vaendzi va amukelekile ku ta valangisiwa erhavini rin’wana ni rin’wana ra hina. Na wena ha ku rhamba!


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Varhoma 12:1-21
12 Hikwalaho ndza mi kombela vamakwerhu, hi tintswalo ta Xikwembu leswaku mi nyikela mimiri+ ya n’wina yi va xitlhavelo+ lexi hanyaka,+ xo kwetsima+ ni lexi amukelekaka eka Xikwembu,+ ku nga ntirho wo kwetsima,+ hi matimba ya n’wina ya ku anakanya.+2 Naswona tshikani ku titwananisa+ ni mafambiselo lawa ya swilo, kambe mi hundzuka hi ku hundzula+ mianakanyo ya n’wina, leswaku mi ta tiyiseka+ hi ku rhandza+ ka Xikwembu loku nga kunene ni loku amukelekaka ni loku hetisekeke.3 Hikuva hi musa lowu nga faneriwiki lowu ndzi nyikiweke wona ndzi byela un’wana ni un’wana kwalaho exikarhi ka n’wina leswaku a nga tiehleketeleli ku tlula mpimo lowu a faneleke ku tiehleketelela+ ha wona; kambe a a ehlekete hi xikongomelo xo va ni mianakanyo+ leyi hlutekeke, un’wana ni un’wana hilaha Xikwembu xi n’wi aveleke+ ripfumelo hakona.+4 Hikuva tanihi leswi hi nga ni swirho+ swo tala emirini wun’we, kambe swirho sweswo hinkwaswo a swi na ntirho lowu fanaka,5 xisweswo hina, hambileswi hi nga tala, hi miri+ wun’we evun’weni na Kreste, kambe un’wana ni un’wana wa hina i xirho xa un’wana.+6 Kutani, tanihi leswi hi nga ni tinyiko leti hambanaka+ hi ku ya hi musa+ lowu nga faneriwiki lowu hi nyikiweke wona, hambi byi ri vuprofeta, a hi profeteni hi ku ya hi ripfumelo leri hi averiweke rona;7 kumbe i vutirheli, a hi hlanganyeleni evutirhelini+ lebyi; kumbe loyi a dyondzisaka,+ a a dyondzise;+8 kumbe loyi a khongotelaka, a a khongotele;+ loyi a avelaka, a a avele hi mbilu yo basa;+ loyi a ungamelaka,+ a a ungamele hi ku gingiriteka ka xiviri; loyi a kombisaka tintswalo,+ a a ti kombise a ri karhi a khana.9 Rirhandzu+ ra n’wina ri nga vi na vukanganyisi.+ Nyenyani leswi hombolokeke,+ mi namarhela leswi nga swinene.+10 Mi va ni xinakulobye lexikulu erirhandzwini+ ra vumakwerhu. Vanani lavo rhanga eku xiximaneni.+11 Mi nga lolohi entirhweni+ wa n’wina. Mi pfurha hi moya.+ Mi va mahlonga ya Yehovha.+12 Tsakani hi ntshembo.+ Mi tiyisela nhlomulo.+ Mi phikelela exikhongelweni.+13 Avelanani ni vakwetsimi hi ku ya hi swilaveko+ swa vona. Mi landzela ndlela ya malwandla.+14 Hambetani mi katekisa vaxanisi;+ mi katekisa,+ mi nga rhukani.+15 Tsakani ni vanhu lava tsakaka;+ mi rila ni vanhu lava rilaka.16 Mi karhatekela van’wana hi ndlela leyi mi+ tikarhatekelaka ha yona; mi nga karhatekeli swilo+ leswi tlakukeke, kambe fambisanani swin’we ni swilo+ swa xiyimo xa le hansi. Mi nga tivoni+ onge mi tlharihile.17 Mi nga tlheriseli swo biha hi swo biha+ hambi eka mani. Endlani swilo leswi nga swinene emahlweni ka vanhu hinkwavo.18 Loko swi koteka, swi titshege hi n’wina, vanani ni ku rhula+ ni vanhu hinkwavo.19 Mi nga tirihiseli,+ varhandziwa, kambe kendlukelani vukarhi;+ hikuva ku tsariwile: “Ku rihisela i ka mina; hi mina ndzi nga ta tlherisela, ku vula Yehovha.”+20 Kambe, “loko nala wa wena a ri ni ndlala, n’wi phamele; loko a ri ni torha, n’wi nyike swakunwa;+ hikuva loko u endla leswi, u ta va u fumba makala lama pfurhaka enhlokweni+ ya yena.”21 U nga pfumeli ku hluriwa hi swo biha, kambe hambeta u hlula swo biha hi leswinene.+